Ҳукумат “мард” бўлади, айтаверади, қайтаверади\nТожикистон ҳукумати “Тожиккимёсаноат” корхонасини сотиш бўйича ўтказилган халқаро тендер натижаларини бекор қилди. Бу тендерда Буюк Британиянинг “Энжик химикал” компанияси ғолиб чиққанди.\nБританияликлар корхонани кимошди савдосида 10 миллион сомоний ёки 3 миллион АҚШ долларига сотиб олганди..\nТендер ўтказишга масъул бўлган Тожикистон Сармоялаш ва давлат мулкини бошқариш қўмитаси раиси ўринбосари Маҳмадшариф Нозимов бу қарор бекор қилингани сабабини “Тожиккимёсаноат”ни сотиб олиш имкониятига эга сармоядорлар мамлакат ичида ҳам топилиши билан изоҳлади.\nУнинг айтишича, тендерда қатнашиш учун “Энжил химикал” томонидан тўланган кафолат пули қайтариб берилган.\n“Тожиккимёсаноат”ни сотиб олиш имкониятига эга маҳаллий сармоядорлар нега тендерда қатнашмагани, улар кимлар экани тўғрисидаги саволларни эса М.Назаров жавобсиз қолдирди.\n“Тожиккимёсаноат”нинг ўз исмини ошкор этишни истамаган вакили “Озодлик” мухбири билан суҳбатда корхонани мамлакат президентининг яқин қариндошларидан бири, “Ориёнбанк” раҳбари Ҳасан Саъдуллаев сотиб олиш истагини билдиргани, шунинг учун халқаро тендер натижалари бекор қилинганини таъкидлади. Мустақил кузатувчилар ҳам бу гапда жон борлигини маълум қилди.\nАммо мустақил кузатувчи Ҳожимуҳаммад Умаров “Тожиккимёсаноат”ни сотиб олиши мумкин бўлган маҳаллий сармоядорлар унинг фаолиятини замонавий талаблар асосида йўлга қўя олишига ишонмайди.\n“Юқори доираларга мансуб маҳаллий сармоядорлар катта маблағга эга бўлганига қарамай, иш тажрибасига, замонавий технологияга эга эмас. Шунинг учун улар жаҳон бозори талабларига жавоб берадиган маҳсулот ишлаб чиқаришига кўзим етмайди”, - дейди Ҳожимуҳаммад Умаров.\nУнинг сўзларига кўра, “Тожиккимёсаноат” ҳеч қандай муҳим стратегик аҳамиятга эга эмас, бу корхона қишлоқ хўжалигида фойдаланиладиган минерал ўғитлар ишлаб чиқариш билан шуғулланади.\nТожикистон Сармоялаш ва давлат мулкини бошқариш қўмитаси вакили Маҳмадшариф Нозимовнинг таъкидлашича, айни пайтда “Тожиккимёсаноат” корхонаси учун қайтадан халқаро тендер эълон қилинишга оид ҳужжатлар расмийлаштирилмоқда.


“Тошлоқ пахта тозалаш” акциядорлик жамияти акциядорларининг йиллик умумий йиғилиши 2022 йил “23” июн куни ўтказилади. Умумий йиғилиш соат 1400 да Фарғона вилояти, Тошлоқ шахарча, Навоий кўчаси, 63-уйда жойлашган “Тошлоқ пахта тозалаш” акциядорлик жамияти маъмурий биносининг мажлислар залида бўлиб ўтади. Йиғилиш қатнашчилари рўйхатга олиш соат 1300 бошланади. Жамиятнинг расмий веб-сайти: www.toshloqpaxta.uz КУН ТАРТИБИДАГИ МАСАЛАЛАР: Саноқ комиссияси […]\nТабиий газ ҳам нефть сингари жаҳон иқтисодида ва инсоният турмушида муҳим роль ўйновчи бойлик ҳисобланади. Аммо табиат бу неъматни ер юзи бўйлаб бир хил тақсимламаган. Дунёда табиий газнинг исботланган захиралари бўйича етакчи давлатларга оид турли хил маълумотлар учрайди. Кимдир бу борада Россияни биринчиликка қўйса, яна қайсидир тадқиқот марказининг ҳисоб-китобларига кўра Эрон бу борада мутлақ етакчи. […]


Galaxy S21'лар хотирасини кенгайтирса бўладими? - Terabayt.Uz\nGalaxy S21'лар хотирасини кенгайтирса бўладими?\nSamsung 14 январда тақдим қилинажак Galaxy S21 флагманлари қадоғидан қувватлагич ва қулоқчинларни олиб ташлаган бўлиши мумкин. Лекин, афтидан, олиб ташланган нарса фақат бу эмас.\nБундан икки ҳафта олдин Galaxy S21 ва S21+ лар microSD карта слотига эга бўлмаслиги ҳақида гап-сўзлар тарқалганди. Энди эса бу миш-мишлар рост экани ҳақида Roland Quandt бу маълумотни тасдиқлади.\nQuandt'нинг айтишича, фақатгина Европада сотиладиган Galaxy S21 Ultra'ларда ташқи хотира картаси билан хотирани кенгайтириш мумкин бўлади. Бошқа минтақалар учун чиқарилган S21 Ultra'ларда ҳам шундай бўладими-йўқми — буниси ҳозирча номаълум.\nШунингдек, S21 Ultra'нинг 512ГБ доимий хотирага эга талқини 16ГБ тезкор хотирага эга бўлиши ҳам маълум бўлди. 256ГБлик версия эса 12ГБ оператив хотирага эга бўлади. Европада Galaxy S21 850 евро, S21+ 1,049 евро ҳамда S21 Ultra эса 1,400 евродан сотувга чиқиши кутилмоқда.\nДарвоқе сайтимизда сиз Galaxy S21 смартфонларининг сифатли рендерлари билан танишишингиз, учала модель ҳажмини кўрсатувчи «жонли» суратни кўришингиз, учала модель учун чиқарилган расмий видеони томоша қилишингиз, Geekbench синови натижалари билан танишишингиз, смартфонлар нархини билишингиз, флагманларни қулфдан чиқаришнинг кутилмаган усули ҳақида ўқишингиз ва моделлар ҳақидаги барча асосий маълумотлар билан битта саҳифада хабардор бўлишингиз мумкин.\n#Samsung Galaxy S21 #Samsung Galaxy S21 Plus #Samsung Galaxy S21 Ultra


Янги LG UltraGear мониторлари билан ўзингизни ўйинлар оламида юргандек ҳис қиласиз - Parstoday\nЯнги LG UltraGear мониторлари билан ўзингизни ўйинлар оламида юргандек ҳис қиласиз\nсентябр 16, 2018 11:11 Asia/Tashkent\nКучли мониторлар ўйин тажрибаси трансформацияси учун бетакрор тасвир ва тезкор қайта ишлаш тизимини таклиф қилади\nLG Electronics ўзининг янги UltraGear мониторлар тақдимоти билан ўйин технологияларга содиқлигини намойиш этади. Бу мониторлар кучли кўрсаткичлари, бетакрор тасвир сифати ва юқори янгиланиш частотаси туфайли ўйинлар оламига "шўнғиш"ни янги даражага кўтаради. Бу омиллар ўйин тажрибасини яхшиловчи ўйин кўламига "шўнғиш" эффектини ҳосил қилиш учун 21:9 томонлар нисбатига эга ультракенг экран ва бежирим дизайн билан уйғунлашади.\nLG томонидан ишлаб чиқарилувчи мониторлар, шу жумладан ишлаб чиқариш қувватини оширувчи 21:9 форматли LG UltraFine ва LG UltraWide мониторлари аллақачон тасвир сифати бўйича ўз тоифасида энг яхшиларидан бири сифатида тан олинган. UltraGear – оптимал тасвир сифати ва тезкор ишлов бери тизими билан бирга юқори ишлаб чиқариш қувватини таклиф қилувчи LG янги мониторлар линейкасининг номи бўлиб, бу мониторлар ҳар қандай жанрда мукаммалдир. LG UltraGear геймерларга имкон доирасида ўйнаш имконини беради, бу ўйин ва ғалаба учун ўйин ўртасида сезиларли фарқни юзага келтиради.\nUltraGear линейкаси флагмани бўлган 34GK950G модели ўзининг энг кучли хусусиятлари билан фахрлана олади, NanoIPS дисплеюс технологияси эса DCI-P3 ранглар кўламини 98 фоизга қоплаб, мисли кўрилмаган тасвир сифатини қайд этади. Бу дисплей sRGB стандартига мувофиқ ранглар спектрининг 135 фоиздан ортиғини аниқ акс эттиради. Графикани қайта ишловчи NVIDIAG-Sync технологияси ёрдамида UltraGear 34GK950G монитори хатти-ҳаракатларни узилишларсиз ва бенуқсон узатади. Бундан ташқари, 120 Гц'ли юқори янгиланиш частотаси ўйин силлиқ кечиши ва объектлар янада аниқ кўрсатилишини билдиради.\nRedDotDesign2018 ва iFDesignAward2018 мукофотлари билан тақдирланган 21:9 томонлар нисбатига эга катта монитор 34-дюймли экран ва UltraWideQHD (3440x1440)даги соф кристал тасвирдан ташқари ўйинга кинематографиклик қўшади ва фойдаланувчига севимли ўйинига янгича қараш имконини тақдим этади. UltraGear 34GK950G кенг томонлар нисбати одатда унчалик эътибор берилмайдиган деталларни ён томондан кўриш имконини беради, ультраингичка ҳошиялар эса янада қизиқ тажриба учун бир неча мониторни бирлаштириш имконини беради. Шунингдек геймерлар ҳар қандай ўйин ёки фильмни тўлдиришга мўлжалланган 6 ранг созламали SphereLighting айлана жиҳози функцияси ҳисобига ўз муҳитини ярата олади.\n"LG мониторлари узоқ йиллар давомида саноатда янги стандартларга старт беради, LG UltraGear ҳам худди шундай, - дейди LG IT Business Division бўлими раҳбари Чанг Ик-кван. - Саноатнинг Европадаги энг йирик ҳодисасида UltraGear мониторининг тақдим этилиши янги маҳсулотлар қаторига бўлган ишончимизни намойиш этади".\nХорижий эшиттиришлар бўлими бошлиғлари Хуросони Разавий вилоятининг Маданият ва исломий алоқалар ташкилоти раиси билан учрашдилар\nФорс тили канали жонли эфирида вужудга келган туқнашув.(ВИДЕО)


Uchinchi frank seniki emas!!! — SHAVKATBEK AZIMOV\nUchinchi frank seniki emas!!!\nКўпни кўрган, ҳаётда анча пишиб қолган, 12 нафар фарзанднинг отаси Чарли Чаплин 1965 йилда 76 ёшида Париж саҳнасида ўзини рақс ҳиромларидан излаётган 21 яшар қизи Жеральдинага мактуб битади. Ҳаяжонли, таъсирли, кишини титратадиган бу мактуб ниҳоятда шахсий саналади, бироқ шу билан бирга ҳар биримизга мос келади. Бир отанинг меҳри, жонкуярлиги, ҳасрати, шодлиги, ғурур ва кечинмалари,ҳаёти давомида тўплаган донишмандлиги ҳамда унда болалик ҳислари сақланиб қолганлигининг ёрқин намунаси.\nУшбу номани ўқиб, ўйлаб кўринг, сизга ота-онангиз нималарни ўргатишди, сиз фарзандингизга нималарни ўргатишни истайсиз.\n“Қизалоғим! Ҳозир тун. Рождество кечаси. Кичиккина қалъамнинг барча қуролланган жангчи сипоҳлари уйқуга кетишган. Сенинг укаларинг, сингилларинг ухлашяпти. Ҳатто онанг ҳам ухлаб қолган. Бу ғира-шира ёруғ хонага етиб келгунимча жужуқвойларни уйғотиб юборишимга сал қолди. Сен мендан қанчалар узоқдасан! Аммо майли, агар қиёфанг доимо кўз ўнгимда турмаса, кўзларим кўр бўлсин. Сенинг портретинг шу ерда – стол устида ва мана бу ерда – юрагимга яқин жойда турибди.\nСен-чи? Ўзинг қаердасан?! У ёқларда эртакнамо Парижда, Елисей майдонидаги муаззам, маҳобатли театр саҳнасида рақс тушаяпсан. Мен буни яхши биламан, тун сукунатида сенинг қадам товушларингни эшитаётгандекман гўё, ҳудди қишнинг сокин самосидаги юлдузлардек чақнаб турган кўзларингни кўраяпман.\nЎша тантанали ва порлоқ томошада татар хони асир олган форс соҳибжамоли ролини ижро этаётганингни эшитаяпман. Доимо кўркам бўл, рақс туш! Юлдуз бўлиб порлагин! Аммо, мабодо, томошабинлар завқи ва миннатдорчилиги сени сархуш қилса, тақдим этилаётган гулдасталарнинг ифори бошингни айлантириб қўйса, бир бурчакка ўтиргин-да, мактубимни ўқи, қалбинг сасига қулоқ тут.\nЖеральдина, мен сенинг отангман! Мен Чарли Чаплинман! Сен жимитдеккина бўлганингда неча неча тунлар кароватинг ёнида ўтириб, уйқудаги соҳибжамол, сергак аждаҳо тўғрисида эртаклар айтиб берганимни эслайсанми?! Қартайиб бораётган кўзларимга уйқу бостириб келганда мен уни масхара қилиб, шундай дердим: “Кет! Менинг уйқум – бу қизгинамнинг орзулари!”\nЖеральдина, мен сенинг орзуларингни кўра олганман, сенинг келажагингни, бугунги кунингни кўрганман. Саҳнада хиром айлаётган қизни, самога сузиб чиқаётган парини кўрганман. Томошабинларнинг сўзларини эшитганман, улар шундай қийқиришарди: “Бу қизни кўряпсизларми? У кекса масхарабознинг қизи. Эсингиздами, унинг исми Чарли эди?”\nҲа, мен Чарлиман! Мен қари масхарабозман! Бугун сенинг галинг. Рақсга туш! Мен кенг, йиртиқ иштонда ўйинга тушганман. Сен эса маликаларнинг ипак, шойи либосида рақсга тушаяпсан. Бу рақслар ва гулдурос олқишлар сени гоҳо осмонларга кўтаради. Учгин! У ёқларга учгин! Аммо кейин ерга қайтиб туш! Сен инсонларнинг турмушини кўришинг лозим, совуқ ва очликдан қалтираб, ўйинга тушаётган, сакраётган кўча раққосаларининг ҳаётига назар ташламоғинг даркор. Мен ҳам худди улардек бўлганман, Жеральдина. Ўша тунларда, ўша сеҳрли оқшомларда менинг аллаловчи эртакларимни тинглаб уйқуга кетганингда мен бедор бўлганман.\nМен сенинг ҳаётбахш юзингга боқиб, юракчангнинг уришларини эшитардим ва ўзимдан сўрардим: “Чарли, наҳотки, мана шу жажжи ҳаёт кун келиб сени таниса?” Сен мени билмайсан, Жеральдина. Ўша узун тунларда сенга жуда кўплаб эртаклар айтиб берганман, аммо ўзимнинг эртагимни ҳеч қачон айтмаганман. Бу ҳам қизиқ. Бу Лондоннинг ночор кварталларида қўшиқ айтиб, рақсга тушган, сўнг эҳсон йиққан оч-наҳор масхарабоз тўғрисидаги эртак. Мана менинг эртагим!\nМен очлик нималигини, бошингда бошпананг йўқлиги нималигини бошдан кечирганман. Бундан ҳам ортиғи, кўксида бутун бошли мағрурлик океани мавжланаётган ва бу ғурурни отилаётган тангалар оғритиб, жароҳатлаётган саргардон қизиқчини камситувчи оғриқни тотиб кўрганман. Аммо нима бўлганда ҳам мен тирикман, шунинг учун буларни четга суриб турайлик.\nЯхшиси, сен ҳақингда сўзлашамиз. Сенинг Жеральдина исмингдан кейин менинг шарифим – Чаплин келади. Бу шариф билан мен ер юзида қирқ йилдан ортиқроқ вақт мобайнида одамларни кулдириб юрдим. Аммо мен уларнинг кулишганидан кўра кўпроқ йиғладим. Жеральдина, сен яшаётган дунё фақат мусиқа ва рақсдангина иборат эмас! Ярим тунда каттагина томоша залидан чиққан вақтингда бадавлат томошабинларни ёдингдан чиқаришинг мумкин, аммо сени уйгача олиб бориб қўювчи такси ҳайдовчисидан рафиқасининг аҳволини сўрашни унутма. Агар унинг рафиқаси ҳомиладор бўлса, агар туғилажак фарзандлари учун йўргак сотиб олишга уларнинг пуллари бўлмаса, унинг чўнтагига пул солиб қўй. Банкда бу чиқимларингни тўлашлари тадоригини кўриб қўйганман. Бироқ бошқаларга қатъий ҳисоб бўйича ҳақ тўлагин. Вақти-вақти билан метро ёки автобусда юр, пиёда сайр қилиб, шаҳарни томоша қил.\nОдамларни кузат! Бевалар, етимларга назар сол! Кунига ҳеч бўлмаса бир марта ўзингга ўзинг шундай дегин: “Мен ҳам шу инсонларнинг бириман”. Ҳа, қизим, сен ҳам улардан бирисан. Мутлақо. Санъат инсоннинг юксакларга учиши учун унга қанот беришдан аввал одатда унинг оёыларини синдиради. Кун келиб, сен ўзингни жамоатдан юқорида ҳис этсанг, дарҳол саҳнани ташлаб чиқ. Дуч келган биринчи машинага ўтириб, Париж атрофларини кезиб чиқ. Мен у ерларни жуда яхши биламан! Сен у жойларда ўзингга ўхшаш жуда кўплаб раққосаларни кўрасан. Улар ҳатто сендан ҳам гўзалроқ, нозик, ғурури юксак. Сенинг театрингдаги прожекторларнинг кўзни оладиган нурлари бу ерларда бўлмайди, у чироқлардан асар ҳам бўлмаган. Улар учун прожектор – бу Ой.\nСинчиклаб, яхшилаб қара! Улар рақсга сендан яхшироқ тушмаяптимикин? Ростини айт, иқрор бўлгин, қизалоғим! Ҳар доим сендан яхшироқ рақсга тушадиган, сендан яхшироқ ўйнайдиганлар топилади! Ёдингда тут: Чарлининг оиласида извошчини ҳақоратлайдиган ёки Сена соҳилларида ўтирган тиланчини масхара қиладиган қўрс, қўпол одам бўлмаган. Мен дунёдан ўтаман, аммо сен яшайсан. Сен ҳеч қачон йўқчилик нималигини билмаслигингни истайман. Бу мактуб билан бирга сенга истаганингча сарфлашинг учун чек дафтарчасини юборяпман. Аммо икки франк сарфлаганингда эсингда бўлсин, учинчи танга – сеники эмас. У шу пулга муҳтож бўлган нотаниш кишига тегишли. Бундай инсонни эса осонлик билан топишинг мумкин. Бу бегона бечораларни кўришни истасанг бўлди, уларни ҳар ерда учрата оласан. Мен сен билан пул ҳақида гаплашаяпман, чунки унинг қандай кучга эгалигини билиб олдим.\nМен циркда анча вақтимни ўтказганман ва доимо дорбозлар учун ҳаяжонланганман. Аммо сенга шуни айтишим керакки, дорбоз-ўйинчилар ўша ишончсиз арқондан йиқилганларидан кўра кўпроқ оддий инсонлар қаттиқ ерга йиқилишади. Балки таклиф этилган кечаларнинг бирида қандайдир олмосларнинг ярқираши ақлингни олар, кўзларингни қамаштирар. Айни ўша лаҳзада у сен учун хавфли дорга айланади ва ундан кун келиб йиқилишинг ҳам муқаррар. Балки ажойиб кунларнинг бирида бирорта шаҳзоданинг хушрўй чеҳраси сени шайдо қилар. Айни ўша кунда сен тажрибасиз дорбозга айланасан, тажрибасизлар эса ҳар доим қулашади. Ўз қалбингни тилла ва қимматбаҳо жавоҳирларга сотмагин. Шуни билгинки, энг улкан бриллиант – бу қуёш. Бахтимизга у ҳамма учун бирдек нур сочади. Вақти келиб, сен кимгадир кўнгил қўясан, ўша инсонни бутун юрагинг билан севгин. Мен онангга айтдим у сенга бу ҳақда ёзиб юборади. Онанг муҳаббатни мендан яхшироқ билади, сен билан бу ҳақда онанг сўзлашгани яхшироқ.\nСенинг ишинг машаққатли, буни биламан. Сенинг жисминг шойи парчасинигина ёпиниб олган. Санъат учун саҳнага ярим-яланғоч чиқиш ҳам мумкин, аммо у ердан нафақат либосда, балки покиза ҳолда қайтмоқ лозим. Мен кексаман ва балки менинг сўзларим кулгили кўринар. Аммо менимча, сенинг жисминг сенинг қалбингни севган инсонгагина тегишли бўлиши лозим. Сенинг бу борадаги фикринг ўн йил аввалгидек, яъни ўтаётган замонга тегишли бўлиши даҳшатли эмас. Чўчима, бу ўн йил сени қаритиб қўймайди.\nБиламан, оталар ва болалар ўзаро доимий баҳс олиб боришади. Мен билан, менинг фикрларим билан курашгин, қизалоғим! Мен ўта итоаткор, кўнгилчан фарзандларни ёқтирмайман. Ушбу мактубга кўзларимдан оқаётган ёш ҳали тушмаган экан, мен бугунги Рожество кечаси – мўъжизалар туни эканлигига ишонишни истайман.\nМўъжиза юз беришини ва сенга айтмоқчи бўлганларимни ҳақиқатан ҳам тушунишингни истайман, Жеральдина. Чарли аллақачон кексайди. Эртами кечми, саҳнадаги оқ либосинг ўрнига менинг қабрим тепасига келиш учун қора кўйлак кийишингга тўғри келади. Ҳозир сени хафа қилишни истамайман. Фақат вақти-вақти билан кўзгуга назар сол – у ерда менинг чизиқларимни кўрасан. Томирларингда менинг қоним оқмоқда. Ҳатто менинг томирларимдаги қон совиганидан кейин ҳам сен ўз отангни, Чарлини унутмаслигингни истайман. Мен фаришта бўлмаганман, аммо ҳар доим инсон бўлишга ҳаракат қилдим. Сен ҳам шунга интил.\nСени ўпиб қоламан, Жеральдина.\n1965 йил, декабрь”\nНафиса Норжигитова таржимаси.\nАпрель 13, 2016 administrator IBRAT Leave a Comment\nVIDEO GRAPHICS ARRAY (VGA) →


Ўзбекистон 469 31.05.2019 10:01:48\nМамлакатимизнинг Сеул шаҳридаги Элчихонаси берган маълумотларга кўра 2019-йил 29-май куни Ўзбекистон фуқароси Алишер Жовлиев қурилаётган бинонинг юқори қаватидан тушиб кетган ва оғир аҳволда “Кангвон” университети касалхонасига олиб борилган, Ташқи ишлар вазирлигининг Консуллик-Ҳуқуқий департаменти ахборот берди.\nЖабрланувчи Корея Республикасига 20-май куни Чунчон шаҳридаги “Кёнгин” университетининг тил ўрганиш курсида ўқиш учун келган ва пул ишлаш мақсадида жисмоний меҳнат билан шуғулланган.\nДипломатик ваколатхона вазиятни назоратга олган, иш берувчи ва ватандошимиз даволанаётган касалхона раҳбарияти билан алоқа ўрнатган. Иш берувчи ташкилот ташкилий масалаларни ҳал қилиш ва даволаниш билан боғлиқ харажатларни қоплашга тайёрлигини билдирган.\nКорея Республикасининг тегишли хизматлари томонидан текширув ишлари олиб борилмоқда.\nКонсуллик-ҳуқуқий департаменти Корея Республикаси ҳудудида бўлиб турган Ўзбекистон фуқароларига улар зарурат туғилган ҳолатларда Сеул шаҳридаги Элчихонамизга қуйидаги телефон рақамлари орқали мурожаат қилишлари мумкинлигини эслатиб ўтади: +82-02-574-65-54, +82-02-577-36-60.\n2018 йилда туғилган қизча қаровсиз қолдирилди ва фалокатга учради


Тожикистоннинг 8 карра чемпиони "Истиқлол" ҳақида / CHAMPIONAT.asia\nТожикистоннинг 8 карра чемпиони "Истиқлол" ҳақида\nОсиё чемпионлар лигаси саралаш босқичида Ўзбекистон вице-чемпиони, Тошкентнинг "Локомотив" клуби Тожикистоннинг амалдаги чемпиони ва Кубоги соҳиби "Истиқлол" клуби билан ўйнайди.\nДушанбенинг "Истиқлол" клуби 2019 йилги мавсумни 21та ўйинда 51 очко тўплаб, чемпионликка эришди. Жамоа охирги олти йилда Тожикистон чемпионлигини ҳеч кимга бермай келмоқда.\n"Истиқлол" 2019 йил Тожикистон кубоги финалида "Регар-ТадАз" клуби билан тўқнаш келган. Асосий ва қўшимча вақтда 1:1 ҳисоби қайд этилгач ғолиб пенальтилар сериясида аниқланган. Унда 4:2 ҳисобида зафар қучган "Истиқлол" саккизинчи марта мамлакат кубоги соҳибига айланди. Бу Тожикистон клублари учун мутлақ рекорд ҳисобланади.\nЖамоани яқин кунларга қадар Алишер Тўхтаев бошқариб келаётган эди. У бир неча йиллардан буён клубда ишлаб келмоқда ва кетма-кет учинчи марта мавсум ўртасида жамоа бош мураббийига айланганди. Тўхтаев 2018 йилда Муҳсин Муҳаммадиев, 2019 йилда эса Ҳаким Фузайловнинг ўрнини эгаллаган эди. Бироқ ОФКга топширилган заявкада “Истиқлол” бош мураббийи Мубин Эргашев кўрсатилган. Яъни ўйинга яқин қолганида Эргашев жамоа бош мураббийи этиб тайинланди.\nБугунги кунда жамоа юлдузи Алишер Жалилов ҳисобланади. Ярим ҳимоячи 2019 йилда Тожикистон чемпионатида 11та гол уришга эришди ва Тожикистонда йилнинг энг яхши футболчиси деб топилди.\nЖамоа посбони Рустам Ятимов мамлакатнинг энг яхши дарвозабони, Эҳсони Паншанбе энг яхши ярим ҳимоячиси, Шериддин Бобоев 16та гол билан Тожикистон чемпионатининг энг яхши тўпурари ва энг яхши ҳужумчиси бўлган эди.\nАйни пайтда "Истиқлол" сафида уч нафар легионер бор. Сербиялик марказий ҳимоячи Марко Милични ўзбекистонлик мухлислар “Қўқон-1912”даги ўйинлари орқали яхши билишади. Бундан ташқари Тожикистон чемпиони ОЧЛ учун россиялик Виктор Свежов ҳамда украиналик Олексей Ларинни рўйхатдан ўтказган.\n2019 йил бошида "Истиқлол" Осиё чемпионлар лигаси саралаш босқичида АГМК билан ўйнаган эди. Олмалиқда кечган баҳсда "Истиқлол" 3:4 ҳисобида мағлуб бўлганди.\nДушанбеликлар янги мавсумга тайёргарликни 7 январь куни Сўғд вилоятида бошлашди. Куни икки маҳалдан машғулот ўтказган "Истиқлол" 9 январь куни Тошкентда "Қўқон-1912"га қарши назорат учрашувида майдонга тушди ва 1:2 ҳисобида ютқазиб қўйди. Тожикистон чемпиони сафида ягона голни Манучехр Жалилов урди. "Истиқлол" Тошкентда Ўзбекистони чемпиони "Пахтакор" клуби билан ҳам ўйин ўтказиши керак эди, бироқ кучли қор ёққани боис жамоалар ўйинни бекор қилишди.\nБош мураббий: Мубин Эргашев\nТожикистон чемпиони - 8 марта\nТожикистон кубоги соҳиби - 8 марта\n“Истиқлол”нинг ОЧЛ-2020 учун топширган заявкаси\n2.Марко Милич (Сербия)\n7.Виктор Свежов (Россия)\nУЕФА ЕЧЛ ва Европа лигаси финалини номаълум муддатга қолдирди 2\n21 янв 11:22:09\nЛОКОМОТИВ га омад куниларимз олдида шарманда булмайлик. ( оллох сакласин ) МАВЗУДАН ТАШКАРИ : ОАВ да ёзилган манабу шахс хакида ким билади. Ушбу шахс МЮ скаути ТОММ МИЛЛЕР НИЛЬСЕН булиб уУзбекистонга келиб уз хизматини таклиф килган . У Узбекистоннинг усмирларимиз , ёшларимизнинг жахон чемпионатларидаги иштирокини кузатган .Кейинчалик бу болалар нега еучли миллий чемпионатларга чикмасдан йуколиб колаётганлигидан хайрон булган . У ёшлар билан ишлашда кучли мутахасислигини угинг фикридаг билса булади. ( футбол экспресс газетасида укидим. ) ИЛТИМОС футболимиз рахбарлари шу инсон билан танишиб чикса яхши булар эди.\n21 янв 10:40:27\nКатта кетятганларга эслатиб куяй уч турт йил олдин хам локомотив саралашда кувайтнинг кувайт ска клуби билан уйнаганди 3:1 га еб куйганди локо уйда так что олдиндан карнай чалмвйлар\n21 янв 09:36:43\nУзбекистон Клубларига кучи етмайди тожикистон клубларини 1000 карра чемпион болсахам кучи етмайди хатто уртамиёна клубларимизгахам\n22 янв 13:19:10\nЙук болиши мумкинмас хозирги даражаси шу экан локони\nГапизам тугри. Менимча мураббийда хам адашишди\n22 янв 10:24:13\nУзбек 1012 фойдаланувчининг фикрига жавоб бериш\nМенимча ОЧЛ керак эмасдек Локо га\n21 янв 21:45:57\nЛоко чичиб куйдику\n21 янв 19:54:46\n21 янв 16:46:16\nO'zbekistonda fudbolning o'lishini o'z ko'zimiz bilan ko'rib turibmiz\n21 янв 16:46:12\n21 янв 11:46:49\nRasmda 19 raqam jalilov zayafkada jo'rayeb familyasi birxil ekana\n21 янв 11:31:56\nБу футбол. Футбол да эса хамма нарса руй бериши мумкин. Хар кандай холатда хам ракибни хурмат килиш керак\n21 янв 10:33:10\n4:0 буса керак хисоб Локо барбир Урта Осиёда Гранд\n21 янв 09:50:13


Чимбойлик 102 ёшли Олмахон момога «Шуҳрат» медали топширилди- Kruz.uz\nЧимбойлик 102 ёшли Олмахон момога «Шуҳрат» медали топширилди\n10:08, 31.08.2016 1746 1 Чимбой тумани\nПрезидентнинг 2016 йил 24 августдаги фармонига мувофиқ Қорақалпоғистон Республикаси Чимбой туманидаги Қизилўзак овулида яшаётган 102 ёшли Олмахон момо Есемуратова «Шуҳрат» медали билан тақдирланди. Бу ҳақда ЎзА хабар берди.\nҚорақалпоғистон Республикаси Жўқорғи Кенгеси Раиси М.Эрниязов бир гуруҳ давлат ва жамоат ташкилотлари вакиллари ҳамроҳлигида Олмахон момо хонадонида бўлиб, пиру бадавлат онахонга юксак давлат мукофоти – «Шуҳрат» медалини топширди.\nБир асрдан кўп умр кўрган Олмахон момо ҳали бардам, тетик. Бир ўғил, бир қизни тарбиялаб, вояга етказган. 13 невара, 29 чевара, 1 эвара ардоғида.\n– Олмахон момо овулимизнинг фахри, маслаҳатгўйи, – дейди «Қизилўзак» овул фуқаролар йиғини раиси Ҳ.Элмуратов. – Йиғинлар, тўй-ҳашамлар момонинг маслаҳати билан ўтади. Ёшларга панду насиҳат қилиб, бугунги тинч ва фаровон ҳаётнинг қадрига етиш зарурлигини уқтиради.\nТаджиев Эркабай Жаслиқ музей эстрада Юлдуз Усмонова “Обод қишлоқ” Ҳар бир ёшдан бир китоб Etno Karavan Saray қорақалпоқча Уй-жой коммунал хизмат кўрсатиш вазирлиги\nКеча, 09:58 59


Юсуф Жума 1958 йилда Бухоро вилоятининг Қоракўл туманида таваллуд топган. Бухоро педагогика институтини тамомлаган. Биринчи шеърий тўплами “Ҳақиқатнинг олтин олмаси” 1984 йилда чоп этилган. “Бирлик” халқ ҳаракати фаолларидан бўлган. 2001 йилда “аксилҳукумат мазмунидаги” деб кўрилган шеърлари учун давлат тузумига тажовуз қилишда айбланиб, уч йил шартли жазога маҳкум этилган.\nЭлнинг асл эрлари Андижонда отилди,\nДукчи эшон пирлари Андижонда отилди.\nНаманганда отилди, отилди Фарғонада,\nОмондир сўқирлари, омондир қашқирлари,\nШарифжон Шокирлари Андижонда отилди.\nЎлдирилди бўлажак Бобораҳим Машраблар,\nЙўлбарсдек Бобурлари Андижонда отилди.\nДилда золим тирлари, ҳақ йўлин собирлари,\nНурга тўлсин гўрлари, Андижонда отилди.\nИймонга содиқ кетди, кўзлари очик, кетди,\nЭрсиз қолди ерлари, Андижонда отилди.\nЮсуфнинг юрагида эрларга отилган ўқ,\nЭлнинг асл эрлари Андижонда отилди.\n“Озодлик оҳанглари” Eltuz.com\ndata-title="“Темур эли қул, Ёраб…”" data-description="Юсуф Жума 1958 йилда Бухоро вилоятининг Қоракўл туманида таваллуд топган. Бухоро педагогика институтини тамомлаган. Биринчи шеърий тўплами "Ҳақиқатнинг олтин ..." data-image="https://eltuz.com/wp-content/uploads/2017/08/r624414.jpg" data-url="https://eltuz.com/sas/200808/" data-services="facebook,odnoklassniki,twitter,telegram" data-counter="ig">\nБаъзан хорижда, Ғарб давлатларида яшаётган ватандошларимизга ҳайрон қоламан. Америка, Канада ва Европада ким билан гаплашманг, кўпчилик шу давлатларнинг либерал, ...


Qalampir.uz - Нуримон Абулҳасан “Саховат”дек гуруҳ раҳбарларини қиёматда оғир савол-жавоб кутишини айтди\n19:04, 10.06.2018 Жамият\nАйни дамда “Саховат” гуруҳи фаолиятини тугатиб, Ўзбекистонда хизмат кўрсатган артист Раъно Шодиева бошчилигидаги “Меҳрли қўллар” фонди қошида иш олиб бормоқда.\nАввалроқ, Telegram мессенжери орқали ўз фаолиятини олиб бориб, икки йил ичида кўплаб хайрли ишлари билан тилган тушган “Саховат” гуруҳининг фаолияти тўхтатилгани, улар “Меҳрли қўллар” фонди қошида фаолиятини қайта ташкил этгани ҳақида хабар берган эдик. Ўзбекистон Республикаси Дин ишлари бўйича қўмита раиси ўринбосари Нуримон Абулҳасан “Qalampir.uz” билан суҳбатда мазкур масалага аниқлик киритиб, гуруҳ фаолияти, унга давлат томонидан берилган таклифларга тўхталди.\n“Биз “Саховат” гуруҳини ташкил этган йигитларни чақириб, улар билан гаплашдик.\nСаховат, садақа, хайр-эҳсон каби масалалар билан илмли одамлар шуғулланиши кераклигини тушунтирдик. Агар Закотнинг бир чақаси ножўя сарф этиб қўйилгудек бўлса, унинг қиёматдаги савол-жавоби жуда оғир бўлишини айтдик”, дейди Нуримон Абулҳасан.\nДиншунос олим Нуримон Абулҳасан одамлардан келиб тушадиган сармоялар олдидаги масъулият ўта оғирлигини айтаркан, ҳатто, “Вақф” хайрия жамоат фондини ташкил этишда ҳам шулар инобатга олингани, хайрия учун алоҳида, вақф учун алоҳида, закот, ушр, фитр ва фидя учун алоҳида ҳисоб рақами очилганини урғулади.\n“Биз “Саховат” гуруҳи ташкилотчиларига ёрдам бериш, уларнинг фаолиятини тўғри, қонуний такшил этиш мақсадида “Вақф” хайрия жамоат фондига чақириб, уларга биргаликда ишлашни таклиф қилдик. Ҳукумат орқали диний тус бериш мумкинлиги, фаолият олиб боришларига ҳеч ким тўсқинлик қилмаслигини айтдик. Бироқ рози бўлмадилар.\n“Саховат” агар Ўзбекистон Республикаси Адлия вазирлиги рўйхатидан ўтса ҳам, унга диний мақом берилмайди. Чунки, закот ва ушрни белгилаб, тақсимлаш учун бу ташкилотда нозири закотлар бўлиши шарт.\nБуни бир гап билан изоҳлашни хоҳлардим: масалан, мен тиббиёт ходими бўлмасаму лекин сизни ёнимга чақириб, келинг, мен сизни даволайман ёки докторлардек жарроҳлик амалиётини ўтказаман, десам сиз ўз саломатлигингизни менга ишониб топширармидингиз. Закот ва хайрия сармоялари ҳам шунга ўхшаш нарса. Юқори айтганимдек, буларнинг қиёматда жавоби жуда оғир”.\nМаълумот ўрнида, айни дамда “Саховат” гуруҳи фаолиятини тугатиб, Ўзбекистонда хизмат кўрсатган артист Раъно Шодиева бошчилигидаги “Меҳрли қўллар” фонди қошида иш олиб бормоқда.\nНуримон Абулҳасан Каъбатуллоҳга кириб, уни ювишда қатнашади\n12:27, 20.08.2018 2 373\nНуримон Абулҳасан Мадина шаҳри амири билан учрашди\n17:05, 08.08.2018 1 848\n19:15, 11.06.2018 12 060\n09:54, 11.06.2018 3 010


Самарқандда аҳолига ажратилган газни талон-торож қилган мансабдорлар гуруҳи фош бўлди - zarnews.uz\nКеча, 5 ноябрь куни Паст Дарғом туманида жойлашган “Самарқанд газ тўлдириш станцияси”дан сурункали равишда аҳоли хонадонларига ажратилган имтиёзли нархдаги суюлтирилган углеводородли газни талон-торож қилиб келган жиноий уюшма фаолияти фош этилди.\nАниқланишича, ушбу гуруҳ мазкур газ тўлдириш станциясидан “Нуробод газ сервис” МЧЖга қарашли “DAF” русумли 20 тонна сиғимли юк автомашинасида имтиёзли нархдаги суюлтирилган газни яширин равишда олиб, талон-торож қилган.\nҲолат бўйича Жиноят кодексининг 169-моддаси 4-қисми “в” банди билан қўзғатилган жиноят иши терговининг биринчи кунида 6 нафар жиноий уюшма аъзоларига нисбатан “қамоқ” эҳтиёт чораси қўлланилди. Тергов-суриштирув ишлари давомида бу рақамлар кўлами кенгайиши мумкин.\nТезкор маълумотларга кўра, мазкур жиноий уюшмага бир қатор мансабдор шахслар ва ҳуқуқни муҳофаза қилувчи орган ходимлари раҳнамолик қилиб келишган.\nЖиноят иши тергови шахсан вилоят 2-сектор раҳбари - вилоят прокурори Р.Машариповнинг назоратига олинган.\nЖиноят тафсилотлари ёритиб борилади, дейилади вилоят прокуратураси телеграм каналида.\nТеглар: Паст Дарғом суюлтирилган газ


Вирус тарқалган Ухань шаҳрида ўнлаб ўзбекистонликлар...\n23.01.2020 22:57 0 2252\nКоронавирус тарқалаётган Уханда махсус шошилинч штаб жойлаштирилган ва 23 январь соат 10:00дан бошлаб жамоат транспорти вақтинча тўхтатилган, аэропорт ва темир йўл рейслари бекор қилинган. Шаҳардан чиқиш йўллари ёпилган. Шаҳарнинг барча транспорт воситалари ҳуқуқни муҳофаза қилиш органлари томонидан назоратга олинган, деб хабар берди Ўзбекистон Ташқи ишлар вазирлиги.\nҚайд этилишча, Ухань шаҳрида 250 нафар атрофида Ўзбекистон фуқароси, асосан олий таълим муассасалари талабалари яшайди. Уларнинг нисбатан кўпчилиги семестр якунлангани сабабли ватанга қайтишган. Ҳозирда шаҳарда 30дан ортиқ Ўзбекистон фуқаролари бўлиши мумкин.\n«Уларга консуллик-ҳуқуқий ёрдам кўрсатиш учун «Wechat» ижтимоий тармоғида «Ухан 2020 Ўзбекистон» гуруҳи тузилди. Талабаларга хотиржамликни сақлаш, зарурий эҳтиёт ва профилактика чораларига амал қилиш кераклиги тушунтирилди, элчихона консуллик бўлими ходимларининг телефон рақамлари берилди.\nТИВ Консуллик-ҳуқуқий департаменти Хитой ҳудудидаги Ўзбекистон фуқароларига зарурат туғилган ҳолатларда мамлакатнинг Пекин шаҳридаги элчихонасига (тел.: +8610-6532-6305) ҳамда Шанхай шаҳридаги бош консулхонасига (тел.: +8621-6307-1896) мурожаат қилишлари мумкинлигини эслатиб ўтади», – дейилади хабарда.\nЭслатиб ўтамиз, 23 январь ҳолатига кўра янги коронавирус юқтирганлар сони 600 нафардан ошган, 17 киши вафот этган. Касаллик Хитойдан ташқари ўнга яқин давлатда қайд этилган.\nБугун бўлиб ўтган брифингда Ўзбекистон Соғлиқни сақлаш вазирлиги мутахассиси касалликнинг яширин даври 5 кун бўлиб, хориждан кириб келувчи фуқароларимиз ва чет элликлардан узлуксиз шифокорлар билан алоқада бўлиб туришларини сўраган эди.\nХитой ўзбекистонликлар ТИВ коронавирус


Microsoft Edge браузери хавфсизлик синовида Chrome ва Firefox’ни ортда қолдирди - Terabayt.Uz\n4PDA сайтининг маълум қилишича, NSS Lab тадқиқот фирмаси браузерларнинг хавфсизлигига бағишланган янги ҳисоботни тайёрладилар. Ҳисобатда Microsoft Edge браузери Chrome ва Firefox’га қараганда фойдаланувчиларни турли зарарли дастурлардан бир мунча самаралироқ ҳимоя қилар экан.\nСинов давомида, ҳисоботда қайд қилинишича, Microsoft Edge 91,4% фишинг турли URL-манзилларни аниқлаган ва 99% SEM иловаларни блоклаган. Google Chrome 82,4% зарарли URL’ларни топиб, 85,8% SEM иловаларни бартараф этган. Mozilla Firefox’да ушбу кўрсаткич – 81,4% ва 78,3%ни ташкил қилди.\n#Chrome #firefox #Microsoft #Microsoft Edge #браузер #синов #хавф #хавфсизлик


Хусусан, Вазирлар Маҳкамаси, Касаба уюшмалари Федерацияси ва Савдо-саноат палатаси ўртасида имзоланган ижтимоий-иқтисодий масалаларга оид Бош келишувга, унга мувофиқ ишлаб чиқилган тармоқ ҳамда ҳудудий келишувларга, бевосита корхона, ташкилот ва муассасаларда амал қилаётган қарийб 123 мингта жамоа шартномаларига Ёшлар учун қўшимча кафолатлар бўлими киритилган. Пировардида бугунги кунда шу орқали 18 ёшга тўлмаган ёшлар ҳамда касб-ҳунар таълими муассасалари битирувчиларига меҳнат муносабатлари соҳасида қўшимча имтиёзлар берилмоқда.\nБу борадаги ишларни янада кучайтириш, иқтидорли ёш ишчи-мутахассисларнинг ўзлари танлаган касб-ҳунар сирларини пухта эгаллашга бўлган интилишларини ҳар томонлама қўллаб-қувватлаш, ишчи касбларини янада ривожлантириш мақсадида Ўзбекистон Касаба уюшмалари Федерацияси Кенгаши томонидан “Ёш ишчи кадрларни тайёрлашга ва уларнинг малакасини оширишга кўмаклашиш” лойиҳасини ҳаётга татбиқ этиш ташаббуси илгари сурилди. Мазкур лойиҳа учун жорий йилда Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш Жамоат фонди томонидан давлат ижтимоий буюртмаси ажратилди. Лойиҳа доирасида Касаба уюшмалари Федерацияси Кенгаши томонидан Ўрта махсус, касб-ҳунар таълими маркази иштирокида жорий йилдан бошлаб “Энг яхши ёш ишчи касб эгаси” танлови ташкил қилинди.\nУшбу танловдан кўзланган мақсад иқтидорли ёш ишчи касб эгаларини аниқлаш, уларнинг касбий маҳорати ҳамда билим даражасини ошириш учун зарур шарт-шароит яратиш, энг яхши ишланмаларни амалиётга кенг жорий этишдан иборат. Шу боисдан мазкур кўрик-танлов ёшлар томонидан зўр қизиқиш билан кутиб олинди.\nУнинг қуйи босқичларида 2,5 минг нафарга яқин 25 ёшгача бўлган ишчи-мутахассислар ва коллежлар битирувчилари қатнашди. Эътиборлиси, улар пайвандлаш, қишлоқ хўжалиги машина ҳамда жиҳозларига хизмат кўрсатиш, улардан фойдаланиш ва таъмирлаш, қурилиш-пардозлаш ишлари, умумий қурилиш устаси, тикувчилик, тикув буюмлари ишлаб чиқариш, сартарошлик, косметология, ошпазлик каби кўплаб соҳаларда ўзлари эришган ютуқларни намойиш қилдилар. Пировардида ҳудудий босқичларда ғолиб бўлган 86 нафар иқтидор эгаси республика босқичига йўлланма олди.\nТанловнинг якуний босқичи “Пайвандлаш ишлари (механик) техниги” номинацияси баҳслари билан бошланди. Назарий билимлар ҳамда амалий кўникмалар синовдан ўтгач, “Ўзбекистон металлургия комбинати” АЖ газ-электр пайвандчиси Артём Олхоликов ғолибликни қўлга киритди.\n— Бундай нуфузли танловда қатнашиб, муваффақият қозонганимдан мамнунман, — дейди у. — Келгусида билим ва кўникмаларимни янада мустаҳкамлаб, халқаро даражада ҳам касбимни дунёга танитишни ўзим учун мақсад қилиб олганман.\n“Қишлоқ хўжалиги машина ва жиҳозларига хизмат кўрсатиш механиги” йўналиши бўйича бўлиб ўтган баҳслар натижасида ўз касбига меҳр қўйган энг маҳоратли ёшлар аниқланди. Унга кўра, Денов туманидаги Ҳазорбоғ қишлоқ хўжалик касб-ҳунар коллежи битирувчиси Ш. Магатов биринчи ўринни эгаллади.\n— Устозларим кўрсатмасига амал қилиб, ғолибликни қўлга киритдим, — дейди “Қурилиш-пардозлаш ишлари устаси” номинацияси ғолиби, Хоразм вилоятидаги Хонқа қурилиш ва хизмат кўрсатиш касб-ҳунар коллежи битирувчиси Р. Абдиримов. — Тез орада ўзим танлаган соҳа бўйича иш бошлаш ниятим бор. Бу борада менга ушбу танлов жараёнида эгаллаган билиму кўникмаларим қўл келишига ишонаман.\n“Умумқурилиш ишлари устаси” номинацияси бўйича Сурхондарё вилоятидаги Термиз архитектура ва қурилиш касб-ҳунар коллежи битирувчиси О. Содиқовга тенг келадиган топилмади.\nҲар бир жараён ҳакамлар ҳайъати томонидан холис баҳоланди. Унга кўра, “Тикув ва тикув буюмлари ишлаб чиқариш техник-технологи” номинациясида Навоий вилоятининг Навбаҳор тумани енгил саноат касб-ҳунар коллежи битирувчиси Д. Қаҳҳорова ғолибликни қўлга киритди.\n“Сартарошлик ва декоратив косметика устаси” номинациясида Урганч маиший хизмат касб-ҳунар коллежининг 2-босқич ўқувчиси М. Қадамбоева ғолиб деб топилди.\nЁш ошпазларнинг янги маҳорат қирраларини очиб берган “Ошпаз” номинациясида биринчиликни Наманган шаҳридаги “Зомин элегант сервис” МЧЖ ходими Т. Абдуллаев қўлга киритди.\nўолиб ҳамда совриндорларга касаба уюшмалари томонидан диплом ва совғалар топширилди.\nТанлов якуни муносабати билан ташкил этилган матбуот анжуманида ёш ишчи-мутахассислар ўзлари танлаган соҳаларда эришган ютуқ ҳамда маҳоратларини намойиш қилиш баробарида, тенгдошлари қўлга киритган муваффақиятлар билан ҳам танишиш имконига эга бўлганликлари алоҳида таъкидланди. Шу маънода, бу тадбир биринчи бор ўтказилаётган бўлишига қарамай, ёшлар учун билим ва тажриба мактаби вазифасини ўтади, дейиш мумкин.\nҒолиблар шу йилнинг 24 августида ўтказиладиган “Ёш мутахассислар” IV Республика форумида қатнашадилар.\nМазкур рукндаги бошқа мақолалар: « Ёшлар билан учрашувлар\tЮксак ишонч ва ғурур тимсоли »


Мунавварқори Абдурашидхонов. Туркистонда вақф ишлари (1922) | www.ziyouz.uz\nБош саҳифа МатбуотЖадид матбуотиМунавварқори Абдурашидхонов. Туркистонда вақф ишлари (1922)\nТуркистонда ҳозирғача маълум бир йўлга қўйилмаган чатоқ ишлардан бири вақф ишларидир. Инқилобдан бери вақф ишлари учун юзларча комиссиялар тузилди. Турлук лойиҳалар ясалди. Лекин кутилган бир натижа чиқмади.\nКейинги вақтларда вақфларни халқ қўлига бериш сиёсати майдонга чиқди. Бунинг учун ТуркЦИК томонидан бир лойиҳа тузилиб, қози ва мударрис қурултойидан ҳам ўтказилди. Самарқанд, Фарғона областларида вақф шўролари тузилиб, ишга ҳам киришди. Сирдарё областида ҳам мундан бир ой муқаддам турлук ташкилотлар тарафидан вақф шўроси учун вакиллар сайланиб тегишлик ўртоқларга топширилди. Эски шаҳар ижроқўмида сайлов қарорномалари ойлаб ётгандан сўнгра тасдиқ қилинуб, музофот ижроқўмига топширганлиги эшитиладир. Ҳар ҳолда у ерда ҳам ёта-ёта зерикгач, ундан ҳам тасдиқ қилинуб, Сирдарёмизда ҳам вақф шўроси ишга киришса керак.\nВақф шўролари ишга киришган билангина кутилган натижа чиқарми, йўқми? Унисини келгуси кўрсатур. Ёлғуз ҳозиргача вақф ишларини бу тариқа чатоқ ҳолда қолдириб келган кўп сабабларнинг энг каттаси вақфларни сарф ва бошқариш тўғрисидаги фикрларнинг турликлигидир. Бир-бирига тамом тескари бўлган бу фикрлар бирлашмаган тақдирда вақф ишлари тағин чуволур. Ҳар ким ҳар томонга қараб тортар, уришилур, сўкишилур, натижада такрор вақфларнинг тоғ каби мадрасалар бино қилишдан ва улардаги ўқувчи ва ўқитувчиларнинг таъминоти учун қолдирган миллионларча вақфларидан кутган мақсад-муқаддаслари шу чоқғача бўлиб келганидек поймол бўлур. Бунчалик вақфлар, бунчалик мадрасалардан халқнинг маориф ва маданияти номига фойдаланиш мумкин бўлмас.\nБошқа мутараққий ислом мамлакатларида кўпдан буни тушуниб, бу тўғридаги ихтилофи афкорни орадан кўтарганлар, вақф ишларини маълум бир йўлға қўйиб, маориф бюджетининг буюк бир қисмини вақфдан керагича истифода қилмоқ, вақфларнинг руҳларини шодлантирмоқ бўлсак, аввало бу тўғридаги ихтилофларни бир ёғлиқ қилиб, фикрларни бирлаштиришимиз керакдир. Вақф ишлари тўғрисида инқилобдан бери бошлуча тўрт фикр роль ўйнаб келди:\n1-ҳасадчилар, 2-тафритчилар, 3-ифротчилар, 4-мўътадиллар фикри.\nҲасадчилар кимлар? Маълумки, Туркистон вақфлари мусулмонлар тарафидан дин, маориф ва маданиятлари учун тахсис этилуб, қолдирилғон хос ва холис сармояъи миллияларидир. Бошқа миллатлар қаторида умумий маориф-сармоясидан фойдаланиш устига ўзларининг ушбу миллий сармояларини ҳам яхши бир йўлга қўя олмаслар, эҳтимолки, тез кўтарилиб (тараққий қилиб) ўзларини мустамлакачилар қуллиғидан қутқарсалар. Ерлик халқнинг доимо жаҳолатда қолуб, қул бўлиб туришларини истаган мустам-лакачилар, албатта, буни кўролмайдурлар. Ҳасад қилурлар. Шунинг учун қайси йўл билан бўлса-бўлсун вақфларни ё бутунлай хазинага олмоқ ва ё ҳеч бир яхши йўлға киришга йўл бермасдан, ҳамиша чатоқ бир ҳолда қолдириш ҳаракатида бўлурлар.\nВақф ишлари дуруст йўлға кира бошладими, дарров бир чатоқ чиқориб, ишни бузадилар. Бу жиноятни тўғридан-тўғри ўзлари қилмасдан, ерликлардан бир неча алданган ёки сотилган кишилар топиб, улар воситаси билан ишлайдилар-да, лабларини ялаб, «ерлик ишчиларнинг ўзлари шундай истайдирлар», деб кўзларини лўқ қилиб қараб тура берадирлар, жуда бўлмаган тақдирда отини «Шарқ сиёсати» қўйиб, вақфларни подшоҳ замонасининг бутун муллоларни ўз ихтиёрларига қолдириш фикрини қувватлайдирлар. Бундан мақсадлари эса бир оз вақт шундай қолдириб, замони келганда: «Қачонгача муллолар вақфни ўринсиз еб ётадирлар, буни хазинага олмоқ керак», деган бир фикрни қувватлаб ўткаришдир.\nМана бу фирқани биз ҳасадчилар, мустамлакачилар, деб таъбир этамиз. Инқилобдан бери вақф ишлари шул фирқанинг ҳабис фикрларига қурбон бўлиб келди. Кейинги, ТуркЦИК лойиҳаси ила шояд бу фирқанинг фикрига эҳтимом берилган бўлур, деб умидланамиз.\nТафритчилар кимлар? XIX асрнинг бошларидан то Русия инқилобигача бўлган бир муддатда Туркистон мадрасаларининг тарихини ва бундан бўлган таълим-тадрис йўлларини, вақфларда бўлган суиистеъмолларини ва етиш-тирган шогирдларини бир даража назардан кечирилса, кўнглида андак миллий ва диний ҳис бўлган ҳар кишининг кўзидан беихтиёр ёш оқадир. Бу хусусда ҳозиргача кўп ёзилди, сўзланди, такрор тафсиллаб ўлтирмакни лузуми йўқ, фақат шунигина айтиш мумкинки, сўнг асрларда кўп мадрасаларимиз диний ва дунёвий уламолардан тамом тозаланиб, холис илмсизлар еткузатурган бир танбалхона ҳолига келган эди. Ўтганда Буали, Форобий, Тафтазоний каби ҳакимлар ва олимлар етишдирган Туркистон мадрасалари кейинги кунларда тузукроқбир мударрис ёхуд имом ҳам етиштира олмайтурган бир ҳолга тушган эди. Ҳозирда мавжуд баъзи дурустроқ мударрис ва имомларимиз эрса мадрасаларнинг тартиблилиги соясида эмас, мадрасаларнинг тартиб ва қонуний хорижда ўзларининг қилғон хусусий ташаббус ва ғайратлари орқасидагина фавқулодда заколари соясидагина етишгандирлар.\nВақф тўғрисида шундай бир фикр борки, вақфларни илгаридек ҳар бир мадрасанинг ўзига бериб ва ҳар бир мадрасага икки-уч мударрис белгилаб, уларнинг шогирдлари бўлсун-бўлмасун, мадраса вақфини боҳузур еб ётишларига пул берилсун эмиш. Шундай бўлғон тақдирда тадрижан шогирд ҳам йиғилар эмиш ҳамда вақфнинг шартига ва шароитига мувофиқбўлар эмиш, қисқаси, Николай замонида мадрасалар ва вақфлар қандай идора қилинган бўлса ва нималар ўқитилган бўлса, ҳозирда ҳам шундай бўлсун эмиш. Ислоҳ-мислоҳдан ҳеч бир оғиз очилмасун эмиш.\nБу фикрнинг бошида турувчилар ҳар кимга маълум, биз буларни тафритчилар ва инфишочилар, замондан хабарсиз, халқни қоронғуда қолдирғувчилар, деймиз.\nҲасадчилар ила тафритчилар баъзи моддаларда бирлашиб ҳам кетарлар. Фақат ҳасадчилар билиб ва тафритчилар алданиб бирлашурлар.\nИфротчилар кимлар? Ҳасадчиларнинг сиёсати ҳабисасига тушунган ва тафритчиларнинг жаҳолат ва таассубидан куйганлардан бир фикр келиб чиқодурки, булар «Қўй, бу мадрасаларингдан ва бу муллоларингдан ҳеч бир умид йўқ. Модомики, вақфлар ўз ихтиёримизга берилди, халқ назарига бир неча мадрасаларни лиқиллатиб қўяйлик-да, вақф бадаллари ила бир неча ибтидоий мактабларни тарбия қилойлик. Бизнинг ҳаётимиз ва нажотимиз шул мактабларға боғликдир, эскини ҳар қанча ямасанг-да, эски, эскини ямаб овора бўлуб ўтиргандан кўра, бутун ташлаб, янгисининг ҳаракатида бўлган яхши, дейдирлар. Биз буларни ифротчилар, узоқни кўра олмағучилар, янги қилиб бераман деб уҳдасидан чиқолмай, халқни эскидан ҳам маҳрум этиб, яланғоч қолдирувчилар, деб таъбир этамиз. Мўътадиллар кимлар? Бу ҳақда келар сонда.\n«Ҳақиқат» журнали, 1922 йил, 2-сон\n Чор қироат деган эски юнон мантиқини ва унинг ҳошияларини уқуб кун кечириш бўлмаса керак. Идора.\n «Ҳақиқат» журналининг бошқа сонлари чиқмагани учун ушбу мақоланинг давоми босилмаган. (С. А.)\n← Аввалги Аввалги Мунавварқори Абдурашидхонов. Ҳужумми? Мунозарами? (1921)\nКейинги → Кейинги: Мунавварқори Абдурашидхонов. Туркистон шўролар жумҳуриятидаги маорифпарвар ёшларга хитоб (1923)


Вирус юқтирганман, деб даволанаётганди, касали бошқа экан\nҚарши шаҳридаги спорт коллежида ташкил этилган карантин марказида оғир аҳволда ётган беморнинг ўғли Telegram ижтимоий тармоғи орқали видеомурожаат йўллаб, отасига етарли даражада дори-дармонлар берилмагани, зарур дориларни ўзлари келтиришгани ва беморнинг марказдан чиқиб кетишга мажбурланганини билдирган.\nВилоят соғлиқни сақлаш бошқармасидан ушбу мурожаатга билдирилган муносабатда айтилишича, бемор А.А. 1936 йил туғилган бўлиб, шу йилнинг 14 октябрь куни Қарши олимпия захиралари спорт коллежидаги СOVID-19 саралаш ва даволаш марказига келган. Бемор анамнезида қайд этилишича, бир неча кундан буён уйида амбулатор шароитда даволанган. Ҳолати яхшиланмагани сабабли марказга мурожаат қилган ва текширувлардан сўнг ётқизилган.\nБемор Соғлиқни сақлаш вазирлиги томонидан тасдиқланган стандартда кўрсатилган лаборатор ва инструментал текширувлардан ўтказилган ва стандартда кўрсатилган даво муолажаларини олмоқда.\nТаъкидланишича, беморга ҳеч қандай дори-дармон олиб келиш айтилмаган. Унда қоннинг умумий, биохимик таҳлили, қонда қанд миқдори, қон ивиш вақти, коагулограмма, S-реактив оқсил, D демир, прокальцитонин, ферритин лаборатор текширувлари, ЭКГ ва кўкрак қафаси рентгеноскопияси инструментал текширувлари ўтказилган. 16 октябрда СOVID-19 анализи олинганда беморда манфий натижа аниқланган.\nБемор ҳолати бўйича видеомулоқот конференциялари асосида мутахассислар билан даво муолажалари маслаҳатлашиб турилган. Коронавирусга топширган анализи манфий чиққанлиги сабабли беморга Республика фтизиатрия ва пульмонология ихтисослаштирилган илмий маркази Қашқадарё филиалига ўтиб даволанишни давом эттириши тавсия қилинган. Лекин бемор ва унинг қариндошлари томонидан бу тавсияга рад жавоби берилган.\nМарказ вилоят соғлиқни сақлаш бошқармасининг 2020 йил 16 октябрдаги кўрсатма хати асосида куз-қиш мавсумига тайёргарлик кўриш учун вақтинча ёпилган, беморларни қабул қилиш тўхтатилган. Бироқ ҳозирги кунда 6 нафар бемор даволанишни давом эттираётган экан.


"Барселона" Нидерландия терма жамоаси ҳужумчисини ўз сафига қўшиб олди\n1 сентябрь, 2021, 07:34\nТеглар:Барселона | Севилья\n"Барса"даги нидерландияликлар яна биттага кўпайди.\n"Севилья"нинг нидерландиялик ҳужумчиси Люк де Йонг янги мавсумни "Барселона"да ўтказадиган бўлди. Бу ҳақда Mundo Deportivo нашри хабар тарқатмоқда.\nЮқоридаги манбага кўра, каталонияликлар 31 ёшли футболчини Ла Лигада трансфер ойнаси ёпилиши арафасида ўз таркибиги қўшиб олишган. Айтиш керакки, "Барселона" де Йонгни текинга қўлга киритди, бироқ “кўк-анор ранглилар” унинг маошини тўлиқ тўлаб беришади.\nЛюк де Йонг "Севилья" сафида 2019 йилдан буён тўп суриб келаётган эди. У ўтган давр мобайнида андалусияликлар сафида жами 94 та ўйинда майдонга тушди ва ўз ҳисобига 19 та гол ҳамда 5 та голли узатма ёздириб қўйди.\nУ бундан аввал "Де Графсхап", "Твенте", "Боруссия М", "Ньюкасл" ва ПСВ клубларида ўйнаган. Нидерландия терма жамоасида эса 38 та ўйинда майдонга тушган.\n“Барса” бир ҳужумчи трансферига тайёрланяпти\nЛа Лига. "Барселона" ва "Севилья" иштирокидаги ўйинларда 9 та гол киритилди\n"Барселона"нинг собиқ футболчиси жамоасиз қолди


- Путин билан Зеленский илк бор мулоқотда бўлди. Россия президенти Владимир Путин Украина президенти Володимир Зеленский билан илк бор телефон орқали мулоқотда бўлди. Бу ҳақда Россия президентининг матбуот котиби Дмитрий Песков маълум қилди. (ўзбек тилида видео)\n- OzodLive - Каримов қамоқхонасида энг узоқ қолган сиёсий маҳкум оқланмади. Ҳафтанинг энг муҳим хабарлари: Каримов қамоқхонасида энг узоқ қолган сиёсий маҳкум оқланмади; Олийгоҳларга ҳужжат қабул қилиш тўс-тўполон билан бошланди; Абдулла Арипов Москвадаги Ўзбекистон павилионига борди. (ўзбек тилида видео)


Вирусли гепатит А касаллигидан сақланинг! » Навбахор тумани хокимлиги\nYangiliklar / Hamkorlik Муаллиф:\tinfo - ноя 30, 2015\nГепатит А (юқумли сариқ касаллиги) қадим замонлардан бери маълум. Гепатит А вируси диаметри 27 нанометрга тенг бўлган микроорганизмдан иборатдир. Генетик белгилар бир спиралли РНКда сақланади.\nРНК парда билан қопланмаган. Бу вирус пикарнвирус оиласига мансуб ва энтеровируслар авлодига киради. Унинг битта антигени бор. Қайнатилганда 5 минут ичида ҳалок бўлади, ультрабинафша нурлари ҳам тезда ўлдиради. Эфир ва кислоталар таъсирига чидамли.\n2014 йилда туманда жами 129 нафар болалар вирусли гепатит А касаллиги билан оғриб ўтган. 2015 йилнинг ўтган 11 ойи давомида 127 нафар шахс вирусли гепатит касаллиги билан оғриб ўтган, шундан 121 нафари 14 ёшгача бўлган болалар ташкил қилади. 2014 йилда ҳам вирусли гепатит касаллигининг кўпайиши кузатилмоқда.\nВирусли гепатит касаллигини олдини олиш мақсадида соғлиқни сақлаш вазирлигининг 2014 йил 25 апрелдаги 149-сонли буйруғига асосан бутун Республикада 18 ойликдан 7 ёшгача бўлган болалар вирусли гепатит А касаллигига қарши эмланиши режалаштирилган. Бизнинг туманимизда 18 ойликдан 7 ёшгача бўлган 182 нафар бола вирусли гепатит Ага қарши эмланиши режалаштирилди. Вирусли гепатит Ага эмлаш пуллик бўлиб, бир доза вакцина 100,000 сўмни ташкил қилади.\nТўловлар нақд пул ёки терминаллар орқали амалга оширилади. Ҳар бир бола вирусли гепатит Ага эмлангандан сўнг 15 йилгача иммунетет таранглиги сақланиб қолади. Вирусли гепатит Ага эмлаш эффективлиги 95-98 %ни ташкил қилади.\nАгар Сиз ўз фарзанддингизни вирусли гепатит А касаллигига қарши эмлаттирмоқчи бўлсангиз фарзанддингиз олдин вирусли гепатит касаллиги билан оғриб ўтмаган бўлиши ва вирусли гепатит А касаллигига қарши эмланмаган бўлиши лозим. туман даволаш профилактика муассасаларига мурожаат қилинг. (Маълумот учун манзил: Навоий вилояти Навоий шаҳри 3 оилавий поликилиникаси, Меморлар кўчаси тел-224-85-81 ёки 224-83-31)\nЭпидемиологияси: Гепатит А юқумли ичак инфекциялари гуруҳига кирадиган антрапаноз касалликдир. Касаллик манбаи бемордир. Вирус бемор ахлати орқали ташқарига чиқарилади, у айниқса инкубацион даврнинг охири ва бемор бадани сарғайгунга қадар яъни гепатитнинг бошланғич даврида кўп чиқарилади. Шу сабабдан беморлар то сариқ пайдо бўлгунга қадар жуда хавфли бўлади. Беморларнинг бадани сарғайгандан сўнг кўпчилигининг ахлатида вирус топилмайди. Бадан сарғайгандан сўнг беморлардан гепатит А атрофдагиларга деярли юқмайди. Касаллик белгилари пайдо бўлишидан 9-10 кун олдин беморнинг қонида вирус борлиги аниқланган. Бемор қонида вирус сариқ даврининг биринчи кунларидаёқ йўқолади. Касалликни бошқаларга юқтириш жиҳатидан гепатит А нинг сариқсиз ва билинар – билинмас белгилар билан ўтадиган формалари жуда хавфли ҳисобланади. Гепатит А фекал-орал йўли билан юқади. Бемор ахлати билан сув, озиқ-овқат маҳсулотларини ифлосланиши жуда хавфлидир. Бундай ҳолларда ёппасига кўп одамлар касалланади. Мулоқот орқали юққанда эса касаллик аста-секин тарқалади. Гепатит Ада вирус ташиб юриш ҳолати қисқамуддатли бўлади ва шу сабабдан унинг эпидемиологик аҳамияти йўқ. Яъни вирус ташиб юрувчилардан соғлом одамларга гепатит А юқмайди. Гепатит А дан соғайган одамда умрбод сақланадиган мустаҳкам иммунетит пайдо бўлади. Гепатит А асосан боғча ва бошланғич мактаб ёшидаги 14 ёшгача бўлган болаларда учрайди. Гепатит А куз-қиш ойларида кўп учрайди.\nГепатит А нинг бошланғич даврида, яъни бемор бадани сарғайгунга қадар кўпинча диагноз аниқланмайди. Бинобарин беморлар гепатитнинг энг юқумли даврида касалхонага ётқизилмайди ва улардаги касаллик бошқаларга юқа беради. Шундай вазиятда аҳоли етарли водопровод суви билан таъминланмаган бўлса ва шунингдек аҳоли яшайдиган жойларда канализация тармоқлари ўтказилмаган бўлса, касаллик осонгина тарқалиб кетади. Бунинг устига аҳолининг санитария маданияти паст бўлса, оддий санитария ва гигиена қоидаларига риоя қилинмаса гепатит янада тез тарқалади. Гепатит А 1 ёшгача бўлган болаларда учрамайди. Сабаби уларда онасидан ўтган иммунетит бўлади.\nКлиникаси:гепатит А нинг клиникаси инкубацион, бошланғич, сарғайиш ва соғайиш даврлари ажратилади. Гепатит А нинг бошланғич (сарғайишдан олдинги) даври ўрта ҳисобда бир ҳафта давом этади, бемор баданида сариқ бўлмайди. Бу даврда беморнинг эти увишиб қалтирайди, боши оғрийди, аъзойи бадани қақшайди, тумов белгилари кўринкади, бурни битиб, томоғи оғрийди, озгина йўталади, мадори қуриб, иштаҳаси бўғилади. Гепатитнинг бошланғич даврида кундан-кунга беморнинг мадори қуриб беҳоллик кучая боради. Шунингдек иштаҳаси ёмон бўлади, кўнгли ҳеч нима истамайди. Охирги кунларда бемор сийдигининг ранги ўзгаргани ҳақида сўраш керак. Одатда беморнинг кўзи ва бадани сарғайишидан бир неча кун олдин сийдиги тўқ сариқ тус олади ва худди аччиқ чойга ёки пивога ўхшаш бўлади.\nКасалликни олдини олиш учун қуйидагиларга эътибор қаратиш лозим:\n-Шахсий гигиена қоидаларига риоя қилиш\n-Болаларни очиқ сув ҳавзаларида чўмилишларига йўл қўймаслик\n-Мева ва сабзавотларни ювиб истеъмол қилиш\n-Пашшаларга қарши курашиш яъни дераза ва эшикларга тўр пардалар ўрнатиш\n-Фақат кафолатланган ичилик сувидан истеъмол қилишмуҳим аҳамиятга эга.\nВирусли гепатит касаллигини белгилари кузатилиши биланоқ шофокорга мурожаат қилинг. Ўз билганингизча ҳар хил антибиотикларни қабул қилманг.\nЎз саломатлигингизга бефарқ бўлманг !\nНавбаҳор туман ДСЭНМ\nЭпидемиология бўлимимудири: Х.Т.Бозоров


Яхши феълли хотинлар дўстларга муборак бўлсин - Hidoyat.uz\nАсосий саҳифа Жамият Оила Яхши феълли хотинлар дўстларга муборак бўлсин\nҚози Шурайк тобеинлардан Шобий ҳазратларига шундай насиҳат берди:\n— Эй Шобий, агар уйлансанг, Бани Тамим қабиласидаги бир қизга уйлан. Улар қизларига яхши тарбия беришади.\n— Қаердан биласан? — деб сўради.\nҚози Шурайк тушунтирди:\n— Ёш ва бекорчилик пайтларимда Банн Тамим қабиласи томонга борган эдим. Қайтиб келаётиб, қари бир аёл билан ёш қиз ўтиришганини кўрдим. Қиз ғоятда чиройли, латофатли кўринар эди. Қизни яқинроқдан кўрмоқ учун сув ичиш баҳонасида уларнинг олдига бориб, сув сўрадим. Аёл қизга сув олиб келишни буюрди. Сув ичгач, ул хотиндан:\n— Бу қиз кимнинг қизи, исми нима, — деб сўрадим.\n— Бу қиз Худоёрнинг қизидир, исми Зайнаб, — деди.\n— Турмушга чиққанми?\n— Йўқ, турмуш қурмаган.\n— Аллоҳнинг амри ила менга берасизми?\n— Куёв бўладиган бўлсанг, сўраб-суриштириб, лойиқ бўлсанг берамиз, — деди.\nУ ердан уйимга келдим. Қизни кўргим келди. Унга уйланишни ихтиёр этдим. Қариндошимдан бирини олиб, қизнинг амакиси олдига бордик ва мақсадимизни айтдик. У ерда қизни суриштирдик. «У сенга муносиб», дедилар. Никоҳ бўлгандан кейин, Бани Тамим қабиласининг аёллари қандай эканлигини яхши билмайман, бошқа-бошқа муҳит, бошқа қабила одамларимиз, деб чин дилимдан пушаймон бўлдим. Лекин ҳеч кимга айтмай, охири бахайр бўлар, деб кутдим. Уйландим, келинни олиб келдик. Кечаси қиз (келин) менга:\n— Афандим, бу оқшом куёв икки ракъат намоз ўқиши керак. Аллоҳ ризоси учун ўқиладиган бу намоздан кейин келиннинг хайрли ва бахтли бўлишини тилаши, Жаноби Ҳақдан эзгуликлар, баракот ниёз этмоғини тилаши суннатдир, — деди.\n— Хўп, майли, — деб икки ракъат намоз ўқидим. Саломдан кейин қарасам, у ҳам намоз ўқимоқда. Намозларимизни ўқиб бўлгач, қиз менга бундай деди:\n— Афандим, мен саҳройи бир муҳитнинг қизиман, Сиз эса бошқа муҳитда тарбия топгансиз. Тақдир бизни бирлаштирди. Сизга ўз муҳитингиздан бир қиз, менга эса ўз қабиламдан бир йигит топилар эди. Аммо тақдири илоҳий шундай экан, бир-биримизнинг феъли-атворимиз ва ахлоқимизни билмаганимиз ҳолда тақдир ҳукми билан оила қурдик. Сиздан илтимосим, яхши кўрадиганингиз ва мамнун бўладиганингиз нарсаларни менга айтиб қўйсангиз. Сизнинг истагингизга мос хизмат қиламан, ёқтирмайдиган ва хуш кўрмайдиган ҳолларни ҳам айтиб қўйинг, токи мен улардан сақланай. Шундан кейин Сиз менга лутф этиб, мулойим феълли бўлинг, мен ҳам Сизга хотинлик вазифаларимни ўрнига қўймоқ учун астойдил ҳаракат қилай. Агар мен ўз вазифамни бажармай, танбаллик ва итоатсизлик қилсам, мени отамнинг уйига қайтариб юборишингиз мумкин. Бунинг учун ҳеч хафа бўлмайман. «Бошга тушганни кўз кўрар», «Бошга тушса йиғламас», дейдилар. Мен Сиздан шуларни илтимос қиламан. Жаноби Ҳақдан бир-биримиз учун хайрли ва баракотли турмуш қуришимизни тилайман. Исломий бир оила ҳаёти ила яшамоғимиз учун дуо қиламан.\n— Хоним, сен менга шундай бир пурмаъно сўзлар айтдингки, агар айтганларингни адо этсанг, мени толеи баланд ва бахтиёр этасан. Агар сўзингда турмасанг, аҳвол бошқача бўлади. Мен ушбуларни истайман. Бундай нарсаларни севаман, ундайларни ёқтирмайман. Мен орзу қилганларимни адо эт, хуш кўрмаганларимни яшир, кўрсатма.\n— Қариндошларимнинг келиб-кетишларини хоҳлайсизми?\n— Узоқ турмаслик шарти билан майли, лекин тез-тез келишини хоҳламайман.\n— Қўшниларимдан кимлар кириб-чиқа олади? Хоҳламаганингиз билан кўришмайман.\n— Фалон қўшнилар чиқиши мумкин. Улар номусли ва диндор одамлардир. Фалон кимсаларни хоҳламайман, уларнинг ҳаёти яхши эмас, исломий эмас. Ундайларнинг уйимизга келишлари яхшилик келтирмайди. Бундай мезонлар билан қурилган оила қисқа вақт ичида бир жаннати хонадон бўлади..\nБирор йил ўтгач, бир кун уйимга келсам, бир кекса аёл меҳмон бўлиб ўтирган эди. У уй соҳибасига: «Қизим, бундай қил, ундай қилма», деб насиҳат қилар эди. Мен хотинимдан:\n— Бу ким? — деб сўрадим.\n— Қайнонангиз, — деди. Мен қайнонамнинг қўлини ўпиб, ҳурмат ва эҳтиром кўрсатдим.\n— Хотинингдан мамнунмисан? — деб сўради.\n— Жуда мамнунман, Аллоҳ сизлардан рози бўлсин, жуда ҳам яхши фарзанд етиштирибсиз. Бундан яхшиси бўлмайди, ниҳоятда мамнунман, — дедим.\nБунга жавобан қайнона:\n— Мен уни жаннатдай оила гўшасида ўстирганман, ўғлим. Аёлнинг бадфеълидан Аллоҳ сақласин. Қариндошларимиз сизни кўргани келишмоқчи, қачон келишсин? — деб сўради.\n— Истаган кунлари келишсин. Уйимнинг тўри уларники, — дедим.\nҚайнона ҳар йили бир марта келиб, насиҳатлар қилиб кетаркан. Қози Шурайк у хоним билан роса йигирма йил турмуш қурди. Бу вақт ичида хотинининг бирорта айбини кўрмади.\nУлуғлардан ўгитлар. ИМОМ РАББОНИЙ АЙТАДИЛАРКИ…


Данияда Россия фуқароси жосусликда айбланмоқда\n20 январ 2022, Тошкент вақти: 19:49\nДания пойтахти Копенҳаген.\nДания ҳукумати Россия фуқароси жосусликда айбланиб қўлга олинганини билдирди. Баёнотда айтилишича, жосус Россия разведкасига Дания энергетика технологиялари тўғрисидаги маълумотларни берган.\nДания бош прокуратурасининг 9 декабрда маълум қилишича, жосусликда айбланаётган исми айтилмаётган шахс июль ойидан бери қамоқда сақланмоқда.\nРоссиянинг Копенҳагендаги элчихонаси қўлга олинган фуқаронинг шахси аниқланганини ва у “тушунмовчилик” оқибатида қўлга олинганини билдирди.\nАммо Дания прокуратураси мазкур шахс махсус хизматлар ва разведка бошқармасининг “жиддий текширувлари” ортидан қўлга олинганини таъкидламоқда. Агар Россия фуқаросининг жосус экани тасдиқланса, у узоқ муддатга қамалади ёки мамлакатдан бадарға қилинади.\nДаниянинг Ольборг шаҳар суди бу ишни кўриб чиқади, бироқ ҳозирча суд жараёни қачон бошланиши номълум. Суд ёпиқ эшиклар ортида ўтказилади.


Обама 2013 йилги бюджет лойиҳасини ошкор қилди\nАҚШ Президенти Барак Обама душанба куни мамлакатнинг 2013 йилга мўлжалланган 3,8 триллион долларлик бюджет лойиҳасини Конгрессга тақдим қилди.\nҲужжатда АҚШда янги иш ўринлари яратиш, давлат ташкилотлари бюджети ҳамда Евроосиё давлатларига кўрсатилаётган ёрдам ҳажмини камайтириш назарда тутилган.\nВашингтон яқинида жойлашган Аннандал шаҳридаги Шимолий Виржиния коллежи талабалари олдида чиқиш қилган Обама ўз режаси мамлакат иқтисодиётини тўғри йўлдан ривожлантиришга қаратилганини таъкидлади.\n- Бюджетдан кўзланган асосий мақсад иқтисодиётимиз ўсаётган ва янги иш ўринлари яратилаётган бир пайтда ушбу тикланиш жараёни давом этиши учун бор имкониятимизни ишга солишдан иборат. Яна бир вазифамиз, бюджет камомадини камайтиришдан иборат. Агар Конгресс бюджет лойиҳасини биз таклиф қилган қисқартиришлар билан қабул қилса, 2022 йилгача бюджет камомадини тўрт триллион долларга камайтиришимиз мумкин,- деди АҚШ президенти.\nБарак Обама тақдим қилган ҳужжатда бюджет камомадини камайтириш бадавлат америкаликларга солиқлар миқдорини ошириш ва давлат ташкилотлари бюджетини қисқартириш ҳисобига амалга оширилиши назарда тутилган.\nЯнги бюджет лойиҳасида АҚШ Давлат Департаменти ҳамда АҚШнинг Халқаро тараққиёт дастури (USAID) бюджетини 1,6 фоизга ошириб, 2013 йилда бу икки ташкилотга ажратилаётган маблағини 51,6 миллиард долларга етказиш мўлжалланган.\nШунингдек, ҳужжатда АҚШнинг Европа ва Евроосиё давлатларига кўрсатаётган ёрдамини 18 фоизга қисқартириш таклиф қилинган.\nДавлат департаменти буни минтақанинг қатор давлатларида бозор иқтисодиёти ва демократияга ўтиш жараёни муваффақиятли кечгани билан изоҳлади.\nБарак Обама ўз нутқида айрим соҳаларга ажратилаётган маблағнинг камайтирилиши ҳаммага ёқмаслиги мумкинлигини тан олди.\n- Очиғини айтсам, жуда зарур бўлмаганда, бази соҳалар учун маблағ қисқартирилишини таклиф қилмаган бўлардим. Мамлакатимизни янада барқарор молиявий изга тушириш учун қийин қарорлар қабул қилишга мажбур бўлаётганимиз ҳаққиқат,- деди АҚШ президенти.\n2013 йилга мўлжалланган АҚШ Давлат бюджети лойиҳасида АҚШ Давлат департаменти томонидан Ўзбекистонга ҳарбий мақсадлар учун 150 минг долларлик молиявий ёрдамнинг кўрсатилиши мўлжалланган. Бу ўтган йилги таклифдан 50 фоизга кўпроқдир.\nАфғонистондаги Халқаро кучларга зарурий юкларни етказишда Ўзбекистон муҳим давлатга айлангани боис АҚШ ҳукумати Тошкентга кўрсатилаётган ёрдамни кўпайтиришга қарор қилгани айтилмоқда.\nБюджет лойиҳасида Украинага 54 миллион долларлик ёрдам бериш ҳам режаланган. Бу 2012 йилги бюджетда белгиланганидан 25 миллион долларга камроқ бўлса ҳам Украина Евроосиё минтақасида АҚШнинг энг кўп ёрдамини олаётган ягона давлат бўлиб қолмоқда.\nҲужжатда 2013 йилда Грузияга салкам 43 миллион долларлик ноҳарбий ёрдам кўрсатиш назарда тутилган. Бу ҳам 2012 йилгига нисбатан 25 миллион долларга камроқдир.\nБарак Обама таклиф қилган 2013 йилги бюджет лойиҳасида “Араб баҳори”дан сўнг Яқин Шарқ давлаларида бошланган ислоҳотлар жараёнини қўллаб-қувватлаш учун 800 миллион доллар маблағ ажратиш ҳам назарда тутилган.


- Окт 26, 2020\nҲИЖРИЙ ТЎҚҚИЗИНЧИ ЙИЛДАГИ МУҲИМ ҲОДИСАЛАР\nАрабистон яриморолида Ислом давлати пайдо бўлганини эшитган румликлар ўзларининг форслар билан давом этиб келаётган душманликларини унутишди ва зудлик билан мусулмонларга қарши лашкар тўплай бошлашди.\nУлар Расулуллоҳ соллаллоҳу алайҳи васалламнинг Бусродаги Рум ҳокимига юборган элчилари Ҳорис ибн Умайр Аздийни ўлдиришди.\nҲижрий саккизинчи йилнинг жумодул аввал ойида улар мусулмонларнинг Пайғамбаримиз соллаллоҳу алайҳи васаллам томонларидан юборилган уч мингга яқин аскари билан Муътада тўқнаш келишди.\nКўриниб турибдики, насоролар Ислом ва мусулмонлар учун жиддий хавфга айланишган эди.\nРасулуллоҳ соллаллоҳу алайҳи васалламга румликларнинг яна катта лашкар тўплаётгани ҳақида хабар келди. Шунда Расулуллоҳ соллаллоҳу алайҳи васаллам саҳобаларни Румга қарши ғазотга тайёргарлик кўришга буюрдилар.\nБу давр ниҳоятда қийинчилик вақти бўлиб, жуда иссиқ эди. Мевалар пишган, одамлар мевалардан баҳраманд бўлиб, соя-салқинда дам олишни хоҳлайдиган вақт эди.\nРасулуллоҳ соллаллоҳу алайҳи васаллам, одатда, бирор ғазотга чиқадиган бўлсалар, очиқ айтмас, бошқа томонга бормоқчи эканларини айтиб туриб, кейин мақсад қилинган тарафга юрар эдилар. Аммо Табук ғазотида бундай қилмадилар. Машаққатли, узоқ ва шиддатли пайтда душманнинг кўплигини эътиборга олиб одамлар ўзига яраша тайёргарликларини кўрсинлар деб очиқ айтдилар. Одамларни тайёргарлик кўришга буюрар эканлар, Рум билан уруш қилиш ниятида эканларини билдирдилар.\nСўнг Расулуллоҳ соллаллоҳу алайҳи васаллам жиддийлик билан сафарга отландилар. Одамларни керакли нарсаларни олиб, шошилишга амр қилдилар.\nБой кишиларни хайр-эҳсон қилишга, улови йўқ мужоҳидларга улов олиб беришга қизиқтирдилар.\nРасулуллоҳ соллаллоҳу алайҳи васаллам жумодул аввал ойида ўттиз мингга яқин киши билан йўлга чиқдилар.\nБир гуруҳ мусулмонлар ҳеч шак-шубҳалари бўлмаса ҳам, ўзларича «Қолса бўлаверса керак», деган ният билан ғазотдан қолишди. Уларнинг ичида Каъб ибн Молик, Мурора ибн Рабийъ, Ҳилол ибн Умайя, Абу Хайсама, Умайр ибн Ваҳб ва бошқа саҳобалар бор эди.\nРасулуллоҳ соллаллоҳу алайҳи васаллам Санийятул вадоъ номли жойга лашкаргоҳ қурдилар. Мунофиқларнинг бошлиғи Ибн Салул эса ундан пастрокда алоҳида лашкаргоҳ қурди. Кейинроқ одамларини олиб йўлдан қайтди.\nРасулуллоҳ соллаллоҳу алайҳи васаллам Табукда йигирма кун турдилар. Ўртада уруш бўлмади. Сўнг ортга қайтдилар. Ана шундай қийинчиликларга Аллоҳнинг розилигини деб чидаганлари учун Аллоҳ Пайғамбар соллаллоҳу алайҳи васаллам, муҳожирлар ва ансорларнинг тавбасини қабул қилди.\nТабук ғазоти Расулуллоҳ соллаллоҳу алайҳи васаллам даврларидаги охирги ғазот эди. Ундан кейин у зотнинг ҳаётларининг охиригача ғазот бўлмади.\nҒАЗОТ ВА САРИЙЯЛАР ҲАҚИДА\nБиз Исломдаги ғазот ва сарийяларга алоҳида бир назар ташлаб чиқишимиз лозим. Бу масалада тўғри англашимиз зарур бўлган нуқталар мавжуд. Агар сийрат китобларини яхшилаб ўрганадиган бўлсак, Пайғамбар соллаллоҳу алайҳи васалламнинг умрлари фақат ғазотларда ўтганга ўхшаб кўринади. Сийрат китобларимизнинг кўп саҳифалари айнан ғазот ва сарийяларга бағишланган. Бунинг устига, «Китобул мағозий» – «Ғазотлар китоби» номли алоҳида китоблар борлигини, барча ҳадис китобларимизда ҳам худди шу номли китоблар (боблар) борлигини эътиборга олсак, юқоридаги фикр яна ҳам кучаяди. Лекин бир ўйлаб кўрайликчи, ҳақиқатан ҳам, Пайғамбар соллаллоҳу алайҳи васалламнинг умрлари ғазотларда ўтганми? Ҳақиқатан ҳам у зот ва саҳобалар жанг ишқибозлари бўлганмилар?\nПайғамбар соллаллоҳу алайҳи васаллам қирқ ёшларигача, яъни пайғамбар бўлгунларича тинч-осойишта ҳаёт ке чирдилар. Пайғамбар бўлганларидан кейин ҳам Ислом даъватининг салкам ўн уч йиллик Макка босқичида бировга қўл кўтариш на у зотнинг ва на саҳобаларнинг хаёлларига ҳам келмади. Балки улар доимий равишда мушрикларнинг зулми остида эзилиб яшадилар. Фақатгина ҳижратнинг биринчи йилида Қуръони Карим таъбири билан айтилганда\n«Ўзларига қарши уруш очилганларга зулм қилингани учун уларга (уруш учун) изн берилди» (Ҳаж сураси, 39-оят).\nҲа, мусулмонлар ўзларига кофирлар томонидан бўлаётган зулмни қайтариш учунгина урушишга мажбур бўлдилар. Уша пайтдаги мусулмонлар икки умумий қоидага асосланиб уруш қилишлари мумкин эди, холос.\nБиринчиси: «Фитна қатлдан ёмонроқдир» (Бақара сураси, 191-оят) оятига асосланган қоида. Бунда мусулмонларга қарши фитна қўзиб, уларни динларидан қайтаришга уринганларга қарши уришилди.\nИккинчиси: «Қасос олишда сизларга ҳаёт бор, эй ақл эгалари!» (Бақара сураси, 179-оят) оятига асосланган қоида. Бунда мусулмонларни ўлдирганлардан қасос олиш учун жанг қилинди.\nУламоларимиз Пайғамбар соллаллоҳу алайҳи васаллам ўзлари шахсан иштирок этган ҳарбий юришни «ғазот» деб атайдилар. У юришда жанг бўлганми, бўлмаганми, фарқи йўқ.\nҚамровлироқ таъриф: ғазот – Расулуллоҳ соллаллоҳу алайҳи васаллам Мадинага кибор саҳобалардан бирини ўринбосар қилиб қолдирганларидан сўнг ўзлари ҳарбий қўшинга бош бўлиб, бирор ерга бир мақсад билан боришларидир (унда жанг бўлган-бўлмаганидан қатъи назар).\nХудди ана шу эътибордан тарихчиларимиз Расулуллоҳ соллаллоҳу алайҳи васаллам даврларида (Ҳудайбия сулҳи ва қазо умра сафарларини ҳам қўшиб ҳисоблаганда) йигирма саккизта ғазот бўлганини таъкидлайдилар.\nКелинг, ўша ғазотларнинг рўйхатини бўлиб ўтган йили тартиби асосида кўриб чиқайлик. Ғазотларнинг 9 тасида жанг бўлган, уларга ишора қилиб ўтамиз.\nВаддон (Абво) ғазоти.\nСафавон (биринчи Бадр) ғазоти.\nЗул ушайра ғазоти.\nКатта Бадр ғазоти (жанг бўлган).\nКудрдаги Бану Сулайм ғазоти.\nБану Қайнуқоъ ғазоти.\nЗу амарр ғазоти.\nУҳуд ғазоти (жанг бўлган).\nҲамроул асад ғазоти.\nБану Назир ғазоти.\nОхирги (учинчи) Бадр ғазоти.\nДавматул жандал ғазоти.\nХандақ (Аҳзоб) ғазоти (эканг бўлган).\nБану Қурайза ғазоти (жанг бўлган).\nБану Лиҳён ғазоти.\nБану Мусталиқ (Мурайсиъ) ғазоти (жанг бўлган).\nҒоба (Зу қарад) ғазоти.\nХайбар ғазоти (жаиг бўлган).\nҚазо умра ғазоти.\nМакка фатҳи ғазоти (жанг бўлган).\nҲунайн ғазоти (жанг бўлган).\nТоиф ғазоти (жанг бўлган).\nРўйхатдан яққол кўриниб турибдики, фақат тўққизта ғазотдагина жанг бўлган. Қолганлари эса жангсиз, ҳарбий юришдан иборат бўлган, холос. Энди жанг бўлган ғазотлар бўйича баъзи маълумотларни ўрганиб чиқайлик.\nҲижрий 2 йил 17 рамазон\n(мил. 624 йил 12 март)\nҲижрий 3 йил 7 шаввол, шанба\n(мил. 625 йил 22 март)\nҲижрий 5 йил шаввол\n(мил. 627 йил март)\nҲижрий 5 йил зулқаъда\n(мил. 627 йил апрель)\nҲижрий 6 йил шаъбон\n(мил. 627 йил декабрь)\nҲижрий 7 йил муҳаррам\n(мил. 628 йил май-июнь)\nҲижрий 8 йил 17 рамазон, сешанба\n(мил. 630 йил январь)\nҲижрий 8 йил 10 шаввол, чоршанба\n(мил. 630 йил январь охири)\n70 кишидан кўпроқ\nҲижрий 8 йил шаввол\n(мил. 630 йил февраль)\nУламоларимиз Пайғамбар соллаллоҳу алайҳи васаллам ўзлари шахсан иштирок этмаган ҳарбий юришларни “сарийя” деб атайдилар.\nҚамровлироқ таъриф: сарийя – Расулуллоҳ соллаллоҳу алайҳи васаллам бирор мақсадни кўзлаб, бир саҳоба бошчилигида юборган махфий жанговар гуруҳдир (унда жанг бўлган-бўлмаганидан қатъи назар).\nМуҳаққиқ уламоларимиз ана шундай сарийялар ўттиз саккизта бўлгани ҳақида маълумот берадилар. Уларнинг кўпчилиги ё сарийя бошлиғининг исми, ёки қаерга юборилган бўлса, ўша ернинг номи билан аталади. Асосан сарийялар душмандан хабар олиш ёки устидан ўлим ҳукми чиққан жиноятчини жазолаш учун бўлган. Баъзан икки тараф тўқнашиб, жанг бўлган ҳолатлар ҳам бор.\nЯна муҳаққи уламоларимизнинг таъкидлашларича, ушба ғазот ва сарийяларда икки томондан ҳаммаси бўлиб минг кишидан кўпроқ одам ҳалок бўлган. Агар бу ҳисобни озирги кунимиз ҳисоблари билан солиштириб кўрадиган бўлсак, ҳеч нарса эмас. Тасаввур ҳосил қилиш учун иккинчи аҳон урушида 70 миллион кишининг ёстиғи қуриганини слашнинг ўзи кифоя бўлса керак. Пайғамбар соллаллоҳу айҳи васаллам даврларидаги урушлардаги йўқотишлар озирги кундаги баъзи футбол ишқибозлари орасида келиб иққан тўқнашувлардақи йўқотишларга тўғри келади десак, муболаға қилмаган бўламиз.\nЭнди сийрат китобларининг кўп қисмини ғазот ва сарийялар ҳақидаги хабарлар эгаллагани ҳақида фикр юритайлик.\nЎйлаб кўрадиган бўлсак, уруш ўз номи билан уруш. У барча жамиятларда алоҳида эътиборни тортиб келган. Ҳозирги унда ҳам қаерда салгина жанжал чиқса, дунёнинг барча ахборот воситалари эътиборни ўша ерга қаратишади. Эҳтимол, ўша жанжал урушга айланмай тинчиб кетар. Аммо барибир кишилар эътиборини тортади, ўзига қаратади. Инсон табиати ўзи шундай. Тинч нарсага эмас, нотинч нарсага алоҳида эътибор беради. Илмий марказда тер тўкиб, оламшумул кашфиётлар қилаётган минглаб олимлар ҳақида биров ўйлаб ҳам қўймайди. Аммо кўчага чиқиб, намойиш қилган уч-тўрт кишига бутун дунё алоҳида эътибор, қизиқиш билан қарайди. Ўша даврда ҳам ҳар бир ғазот, ҳар бир сарийя катта эътибор билан кузатилган. Араблар авваллари ҳам бунга ўхшаш ҳарбий ҳаракатларни яхши ўрганиб, авлоддан авлодга айтиб қолдириб келишган. Пайғамбар соллаллоҳу алайҳи васалламнинг даврларидаги ғазот ва сарийялардан нафақат уруш, балки кўпгина тинч мақсадлар кўзланган. Уларда кишиларни синаш, Ислом таълимотларини ҳаётга татбиқ қилиш ҳам ўша ҳаракатлар орқали амалга ошган. Мана шунга ўхшаш сабаблар сийрат китобларимизда ғазот ва сарийялар ҳақида кўплаб саҳифалар битилишига олиб келган. Биз эса бу нарсага тўғри кўз билан қарашимиз, ҳамма вақт ғазот билан ўтган экан, деган нотўғри тушунчага бориб қолмаслигимиз керак.\nМуҳаммад мустафо соллаллоҳу алайҳи васалламнинг асосий фаолиятлари инсониятни зулматдан нурга, бебахтликдан бахтга, илмсизликдан илмга, зулмдан адолатга, ҳаромдан ҳалолга, одобсизликдан одобга, ахлоқсизликдан олий ахлоққа, қолоқликдан тараққиётга, душманликдан дўстликка, хиёнатдан садоқатга, ширкдан тавҳидга, гапнинг қисқаси, барчани икки дунёнинг бахтига, саодатига сазовор қилишдан иборат бўлган.\nҲаж ибодати Иброҳим алайҳиссалом даврларидан буён амалга ошириб келинар эди. Ҳижрий тўққизинчи йил зулқаъда ойининг охирларида Аллоҳ таоло «Одамлардан йўлга қодир бўлганларига Аллоҳ учун Байтни ҳаж қилмоқ бурчдир» (Оли Имрон сураси, 97-оят) ояти ила мусулмонларга ҳам ҳаж ибодатини фарз қилди.\nРасулуллоҳ соллаллоҳу алайҳи васаллам вақт зиқлиги ва мушриклар Байтуллоҳни тавоф қилишлари, ораларида яланғоч тавоф этувчилар ҳам бўлишини ҳисобга олиб, бу йил ҳажга ният қилмадилар. Балки Абу Бакр розияллоҳу анҳуни ҳаж амири қилиб Маккага жўнатдилар. У киши мусулмонларнинг ҳаж ишларини бошқаришлари керак эди. Абу Бакр розияллоҳу анҳу ҳаж қилишни истаган уч юз киши билан ҳажга жўнаб кетдилар.\nАбу Бакр розияллоҳу анҳу ўз шериклари билан ҳажга жўнаб кетгандан кейин Бароат (Тавба) сурасининг аввалида келадиган ояти карималар нозил бўлди.\nРасулуллоҳ соллаллоҳу алайҳи васаллам Алий ибн Абу Толиб розияллоҳу анҳуни чақириб: «Бароатнинг аввалидаги бу қисса ила чиқ, қурбонлик куни одамлар ичида эълрн қил: кофир жаннатга кирмас. Бу йилдан кейин мушрик ҳаж қилмас. Байтуллоҳ яланғоч тавоф қилинмас. Кимнинг Расулуллоҳ соллаллоҳу алайҳи васаллам ҳузурларида ахди бўлса, у ўз муддатига етказилур», дедилар.\nҲазрати Алий розияллоҳу анҳу Пайғамбар соллаллоҳу алайҳи васалламнинг Азбо номли туяларини миниб, йўлга тушдилар ва йўл давомида Абу Бакр розияллоҳу анҳута етиб олдилар.\nҲижрий тўққизинчи йил «элчилар йили» номини олган, чунки асосан шу йили турли қабилаларнинг элчилари Расулуллоҳ соллаллоҳу алайҳи васалламнинг ҳузурларига келиб, ўз қабилалари номидан Исломни қабул қилганларини эълон қилиб, байъат қилишган.\nБу вақтда Расулуллоҳ соллаллоҳу алайҳи васаллам атрофдаги подшоҳ ва амирларга ўз мактубларини юборган, Макка фатҳини тамомлаган ва Табукдан қайтиб келган эдилар.\nАллоҳ таоло Пайғамбар соллаллоҳу алайҳи васалламга Маккани фатҳ қилиб берганидан сўнг энг ашаддий душман – Қурайш қабиласи Исломга киргач, Ислом қаршисидаги асосий тўсиқ олиб ташланди. Энди ҳамма гуруҳ-гуруҳ бўлиб Исломга кира бошлади.\nРасулуллоҳ соллаллоҳу алайҳи васалламнинг подшоҳларга ва амирларга юборган мактублари ҳам ўзига яраша таъсир ўтказган эди.\nШундай қилиб Аллоҳ таолонинг инояти ила ҳижрий тўққизинчи йили Мадинаи мунаввара томон турли элчилар оқиб кела бошлади...\nҲИЖРИЙ ЎНИНЧИ ЙИЛДАГИ МУҲИМ ҲОДИСАЛАР\nҲижрий ўнинчи йил зулҳижжа ойида Расулуллоҳ соллаллоҳу алайҳи васаллам ўзларининг Исломдаги биринчи ва охирги ҳажларини қилдилар. У зот мазкур ҳаждаги хатти-ҳаракатлари ва айтган сўзлари билан бу ҳаж видолашув ҳажи эканини билдирдилар. Шунинг учун ҳам ушбу ҳаж тарихда «Видолашув ҳажи» номи билан қолган.\nПайғамбар соллаллоҳу алайҳи васаллам билан бирга видолашув ҳажида юз мингдан ортиқ киши иштирок этган. Бу ўша вақтлар ўлчовида мисли кўрилмаган иш эди. Ана шу одамларнинг ҳаммаси мазкур тарихий воқеанинг жонли гувоҳи бўлганлар.\nБиз видолашув ҳажи борасидаги ривоятлар ичидан Жобир ибн Абдуллоҳ розияллоҳу анҳунинг ривоятларини ихтиёр қилдик. У киши видолашув ҳажига бориб келгунча Расулуллоҳ соллаллоҳу алайҳи васалламнинг туяларини етакловчи бўлганлар. Шунинг учун ҳам ҳар бир нарсани тартиб билан ёдлаб олиб, айтиб берганлар. Ушбу ҳадис Пайғамбар соллаллоҳу алайҳи васалламнинг ҳажларини тўлиқ васф қилувчи ҳадисдир.\nЖобир ибн Абдуллоҳ розияллоҳу анҳудан Пайғамбар соллаллоҳу алайҳи васалламнинг ҳажлари ҳақида гапириб беришни сўрашганида, бунга жавобан тўққизта бармоқларини юмиб кўрсатиб туриб, қуйидагиларни айтганлар:\n«Расулуллоҳ соллаллоҳу алайҳи васаллам тўққиз йил ҳаж қилмай турдилар. Сўнг ўнинчи йили одамлар ичида «Расулуллоҳ соллаллоҳу алайҳи васаллам ҳаж қилурлар» деб эълон қилдирдилар. Мадинага жуда кўп одамлар етиб келишди. Уларнинг барчаси Расулуллоҳ соллаллоҳу алайҳи васалламга иқтидо қшципни, у зотнинг амалларига ўхшаш амал қилишни хоҳлар эди.\nУ зот билан чиқиб, Зулҳулайфага етиб келдик. Шу ерда Асмо бинт Умайс розияллоҳу анҳо Муҳаммад ибн Абу Бакрни туғди ва Расулуллоҳ соллаллоҳу алайхи васалламга «Қандай қилай?» деб одам юборди. У зот: «Ғусл қил, бирор мато билан қонни тўс ва эҳромга кир», дедилар.\nРасулуллоҳ соллаллоҳу алайҳи васаллам масжидда на-моз ўқидилар. Сўнг Қасвога миндилар. Туялари у зотни кў-тариб, Байдода турганида қарасам, у зотнинг қаршиларида охирини кўз илғамайдиган даражада кўп уловли ва пиёда одам кетмоқда. Унг томонларида ҳам, чап томонларида ҳам, орқа томонларида ҳам худди шундай.\nРасулуллоҳ соллаллоҳу алайҳи васаллам орамизда кетмоқдалар. У зотга Қуръон нозил бўлмоқда ва унинг таъвилини билиб турибдилар. У зот нима амал қилсалар, биз ҳам қилиб турибмиз. У зот: «Лаббайкаллоҳумма лаббайк, лаббайка лаа шарийка лака лаббайк, иннал ҳамда, ван-ниъмата лака вал-мулк. Лаа шарийка лак», деб тавҳид талбиясини айтдилар.\nОдамлар ҳам ўзлари айтиб юрган талбияни айтдилар. Расулуллоҳ соллаллоҳу алайҳи васаллам ундан бирор нарсани рад қилмадилар. Расулуллоҳ соллаллоҳу алайҳи васаллам талбияларида давом этдилар».\nЖобир розияллоҳу анҳу сўзларида давом этиб, яна шуларни айтадилар:\n«Ҳаждан бошқа нарсани ният қилмаган эдик. Умрани билмас эдик. Токи у зот билан Байтуллоҳга етиб борганимизда рукнни истилом қилдилар. Уч марта рамл (полвон юриш), тўрт марта оддий юриш билан тавоф қилдилар. Сўнг Иброҳим алайҳиссаломнинг мақомларига бордилар. «Иброҳимнинг мақомини намозгоҳ тутинг» оятини қироат қилдилар. Кейин мақомни ўзлари билан Байтуллоҳнинг орасида қилиб икки ракъат намоз ўқидилар ва «Қул йаа айюҳал кафируун» билан «Қул ҳуваллоҳу аҳад»ни қироат қилдилар. Сўнг рукнга қайтиб бориб, уни истилом қилдилар.\nКейин эшикдан Сафо тепалигига чиқдилар. Сафога яқинлашган вақтларида «Сафо ва Марва Аллоҳнинг (ибодати) белгиларидандир» оятини қироат қилдилар. «Аллоҳ бошлаган нарсадан бошланглар», дедилар. Сўнг Сафодан бошладилар. Унинг устига Байтуллоҳни кўрадиган бўлиб чиқдилар. Аллоҳга тавҳид ва такбир айтдилар ва: «Лаа илааҳа иллаллоҳу вахдаҳу лаа шарийка лаҳ, лаҳул мулку ва лаҳул ҳамду ва ҳува ъалаа кулли шайъин қодийр. Лаа илааҳа иллаллоҳу ваҳдаҳ, анжаза ваъдаҳ ва насоро абдаҳ ва ҳазамал аҳзааба ваҳдаҳ», дедилар. Шу орада дуо ҳам қилдилар. Ушбу нарсани уч марта айтдилар.\nКейин Марва томон юриб кетдилар. Қадамлари водийга тегиши билан тезлаб, шаҳдам саъй қилдилар. Водийдан чиқиб, оддий юриш қилдилар. Марвага келганларида Сафода қилганларидек қилдилар. Саъйлари охирига етиб, Марвада турганларида: «Бундай бўлишини билганимда, қурбонлик ҳайдаб келмас эдим. Умрани ният қилар эдим. Сизлардан кимнинг атаган қурбонлиги бўлмаса, қилганини умрага айлантирсин», дедилар.\nСуроқа ибн Молик: «Эй Аллоҳнинг Расули, бу нарса фақат шу йилими ёки абадийми?» деди.\nРасулуллоҳ соллаллоҳу алайҳи васаллам бармоқларини бир-бирининг ичига киритиб туриб: «Умра ҳажнинг ичига кирди», деб икки марта айтдилар ва: «Йўқ! Абадий! Абадий!» дедилар.\nАлий розияллоҳу анҳу Ямандан Пайғамбар соллаллоҳу алайҳи васалламнинг туяларини олиб келганларида, Фотима розияллоҳу анҳонинг (умрадан) эҳромдан чиқиб, сурма қўйиб олганларини кўриб, бунга эътироз билдирдилар. Шунда Фотима онамиз: «Буни менга отам амр қилдилар», дедилар.\nАлий розияллоҳу анҳу Ироқда юрганларида шундай дедилар: «Ушанда Фотиманинг қилган ишидан аччиқланиб, у айтган ran ҳақида сўраш учун Расулуллоҳ соллаллоҳу алайҳи васалламнинг ҳузурларига бордим ва мен унинг қилган ишидан норози бўлганимни айтдим. Шунда у зот: «Рост айтибди. Рост айтибди. Ҳажни ният қилганингда нима деган эдинг?» дедилар. «Аллоҳим! Расулинг нимани ният қилган бўлса, ўшани ният қилдим», деган эдим», дедим. «Мен қурбонлик атаганман. Аммо сен эҳромдан чиқма», дедилар у зот».\nАлий розияллоҳу анҳу Ямандан олиб келган қурбонликлар билан Расулуллоҳ соллаллоҳу алайҳи васаллам ўзлари билан олиб келган қурбонликлар жами бўлиб юзта эди. Одамлар ҳаммалари эҳромдан чиқиб, сочларини қисқартирдилар. Фақат Пайғамбар соллаллоҳу алайҳи васаллам ва қурбонлиги борлар бундай қилмадилар.\nТарвия куни у зот соллаллоҳу алайҳи васаллам Минога юзландилар ва ҳажни ният қилдилар. Расулуллоҳ соллаллоҳу алайҳи васаллам уловга миниб, йўлга тушдилар. Минода пешин, аср, шом, хуфтон ва бомдодни ўқидилар. Сўнг қуёш чиққунча бироз кутиб турдилар. Кейин жун дан бўлган қуббаларини Намирага тикишга амр қилдилар ва юриб кетдилар. Қурайшликлар Расулуллоҳ соллаллоҳу алайҳи васалламнинг ҳам, жоҳилият вақтида Қурайш турганидек, Машъарул ҳаромда вуқуф қилишларига ҳеч шубҳа қилишмас эди. Расулуллоҳ соллаллоҳу алайҳи васаллам эса у ердан ўтиб, Арафотга етиб бордилар. Намирага тикиб қўйилган қуббаларини кўриб, ўша ерга тушдилар.\nҚуёш қиёмдан оққанда у зот Қасвони олиб келишга амр қилдилар. Унга миниб, водийнинг ўртасига бордилар ва одамларга шундай хутба қилдилар: «Эй инсонлар! Сўзимни диққат билан тингланг! Билмадим, балки шу йилдан кейин бу ерда сиз билан бошқа кўришмасман.\nЭй инсонлар! Албатта, қонларингиз ва молларингиз то Аллоҳ билан юзма-юз бўлмагунингизча сизларга мана шу кунингиз, мана шу ойингиз каби ҳаромдир (муқаддас, дахлсиз). Сизлар албатта Роббингизга рўбарў келасиз ва У сизларни қилган ишларингиздан саволга тутади. Мен сизларга етказдим. Кимда бировнинг омонати бўлса, уни эгасига топширсин. Рибонинг ҳар қандай тури бекор қилингандир. Бироқ қарзнинг аслини бериш керак. Зулм ҳам қилманг, зулмга дучор ҳам бўлманг. Аллоҳнинг амри билан рибохўрлик энди тақиқланди. Биринчи бўлиб бекор қилинган рибо амаким Аббос ибн Абдулмутталибнинг рибосидир. Жоҳилият даврида эътиборда бўлган барча қон даъволари ҳам бутунлай бекор қилинди. Сизлардаги биринчи бўлиб мен бекор қилган қон даъвоси эса жияним Ибн Рабийъа ибн Ҳорис ибн Абдулмутталибнинг даъвосидир. У Бану Саъд ибн Лайсга эмизиш учун берилган бола эди, Ҳузайл қабиласи қатл қилди.\nЭй инсонлар! Бугун шайтон бу ерларда унга қуллик қи-линишидан абадий умидсиз бўлди. Бироқ бу бекор қилганларимдан бошқа эътиборсиз қараган нарсаларингизда ҳам унга эргашсангиз, бу ҳам уни мамнун этади. Динингизни ҳимоя қилиш учун булардан огоҳ бўлинг!\nЭй инсонлар! «Аллоҳ ҳаром қилган нарсанинг ададига мослаш учун уни бир йил ҳалол қилурлар, бир йил ҳаром қилурлар. Натижада Аллоҳ харом қилган нарсани ҳалол қилурлар. Уларга амалларининг ёмонлиги чиройли кўрсатилди. Аллоҳ кофир қавмларни ҳидоят қилмас...» (Тавба сураси, 37-оят). Замон (давр) Аллоҳ осмонлар ва ерни яратган кундаги асл ҳолатига қайтди. «Аллоҳнинг ҳузурида ойларнинг сони осмонлару ерни яратган кунидаги Аллоҳнинг битигида бўлган ўн икки ой бўлиб, улардан тўрттаси ҳаромдир...» (Тавба сураси, Зб-оят). Учтаси кетма-кет: зулқаъда, зулҳижжа ва муҳаррам, тўртинчиси эса жумодул охир ва шаъбон орасидаги ражабдир.\nЭй инсонлар! Сизларнинг аёлларингиз устида ҳаққингиз бор, шунингдек, уларнинг ҳам сизнинг устингизда ҳақлари бор. Сизнинг улар устидаги ҳаққингиз уларнинг сиз ёқтирмаган ҳеч кимни уйингизга киритмасликлари ва очиқ-ойдин фаҳш ишга қўл урмасликларидир. Агар улар сиз рози бўлмаган бирон иш қилсалар, Аллоҳ сизларга уларни ётоқларида тарк этишингизга, унчалик оғритмайдиган қилиб уришингизга рухсат беради. Аёлларнинг сизнинг устингиздаги ҳақлари эса уларни озиқ-овқат ва кийим-кечаклар билан етарлича таъминлашингиздир. Аёлларга яхши муомалада бўлинг. Зеро, улар сизнинг измингиздаги ўзлари учун ҳеч нарсага эга бўлмаган асиралардир. Бунинг устига, сизлар уларни Аллоҳнинг омонати сифатида қабул қилиб олдингиз. Уларнинг фаржлари сизларга Аллоҳнинг калимаси билан ҳалол бўлди. Ақлингизни ишлатинг!\nЭй инсонлар! Сўзимни яхшилаб тинланг! Зеро, мен етказиб қўйдим. Дарҳақиқат, мен сизларга иккита нарсани ташлаб кетмоқдаман, агар унга қаттиқ ёпишсангиз, асло залолатга кетмай-сиз. Улар Аллоҳнинг Китоби ва Пайғамбарининг суннатидир.\nЭй инсонлар! Сўзимни яхшилаб эшитиб, ақлингизга жойлаб олинг! Билингки, ҳар бир мусулмон мусулмонга биродар ва барча мусулмонлар ака-укадирлар. Ҳеч кимга то диндош биродари ўзига тегишли нарсани кўнгли рози бўлиб бермасдан туриб, уни олиш ҳалол бўлмайди. Бундай қилиш билан ўз нафсингизга зулм қилмангиз! Аллоҳим, етказа олдимми? Сизлар мен ҳақимда сўралурсизлар. Хўш, нима дейсизлар?»\n«Албатта, етказганингизга, адо этганингизга ва насиҳат қилганингизга гувоҳлик берамиз», дейишди.\nШунда у зот кўрсаткич бармоқларини осмонга кўтариб, кейин одамларга қаратиб тушириб туриб: «Аллоҳим! Узинг гувоҳ бўл!» деб уч марта айтдилар.\nСўнг азон ва иқома айттириб, пешинни, кейин яна иқома айттириб, аср намозини адо этдилар. Иккисининг орасида ҳеч нарса ўқимадилар.\nСўнг Расулуллоҳ соллаллоҳу алайҳи васаллам улов миниб, мавқифга бордилар. Туялари Қасвонинг қорнини харсангларга (тўғри) қилдилар, пиёдалар оқимига қарши туриб, ўзлари қиблага қарадилар. Шу зайлда қуёш ботгунга қадар турдилар.\nКейин Усомани орқаларига мингаштириб, қайтишни бошладилар. У зот Қасвонинг жиловини қаттиқ тортганларидан унинг боши эгарнинг қошига тегай деб қолди. У зот ўнг қўллари билан ишора қилиб: «Эй одамлар! Сокин бўлинглар! Сокин бўлинглар!» дер эдилар. Қачон қумтепачалардан бирига келганда туя унга чиқиб олиши учун жиловни бироз бўшатар эдилар.\nМуздалифага етиб келганларидан кейин шом ва хуфтонни бир азон ва икки иқома билан адо этдилар. Уларнинг орасида ҳеч нарса ўқимадилар.\nСўнгра Расулуллоҳ соллаллоҳу алайҳи васаллам тонг отгунга қадар ёнбошладилар. У зотга субҳ аён бўлгач, азон ва иқома билан бомдодни ўқидилар.\nКейин Қасвога миниб, Машъарул ҳаромга келдилар. Қиблага қараб дуо қилдилар. Такбир, таҳлил ва тавҳид сўзлари айтдилар. Тонг жуда ҳам ёришгунгача шу ҳолда турдилар.\nҚуёш чиқмасдан олдин жўнадилар. Фазл ибн Аббосни туяларига мингаштириб олдилар. У гўзал сочли, оппоқ ва чиройли йигит эди. Расулуллоҳ соллаллоҳу алайҳи васаллам отланганларида аёллар (ҳавдаж-тахтиравонда) тезлаб ўтиб қолишди. Фазл уларга назар сола бошлади. Шунда Расулуллоҳ соллаллоҳу алайҳи васаллам қўлларини Фазлнинг юзига қўйиб, унинг юзини бошқа томонга бурдилар. У зот Батну Муҳассирга келганларида туяни бироз илдамлатдилар.\nСўнгра Жамратул куброга чиқадиган ўрта йўлга тушдилар. Дарахт олдидаги Жамрага келиб, еттита тошнинг ҳар бирини такбир айтиб отдилар.\nКейин бурилиб, қурбонлик сўядиган жойга бордилар. Олтмиш учтасини ўз қўллари билан, қолганларини эса Алий сўйдилар. У зот уни ўз қурбонликларига шерик қилдилар.\nСўнг марҳамат қилиб, ҳар бир туядан бироздан гўштни қозонга солдириб, пиширтирдилар. Икковлари ундан еб, шўрвасидан ичдилар.\nКейин Расулуллоҳ соллаллоҳу алайҳи васаллам (уловга) миниб, ифоза тавофини қилдилар. Маккада пешинни ўқидилар. Замзам тарқатаётган Бану Абдулмутталибнинг ол-дига келиб: «Тортинглар! Эй Бану Абдулмутталиб! Одамлар сиқоянгизни олиб қўйиши мумкин бўлмаганида, мен ҳам сизлар билан бирга сув тортган бўлар эдим», дедилар. Улар бир пақирда сув узатишди. У зот ундан ичдилар».\nИмом Муслим ва Абу Довуд ривоят қилишган.\nРасулуллоҳ соллаллоҳу алайҳи васаллам ҳажни тамом қилганларидан кейин Мадинаи мунавварага йўл олдилар.\nҲИЖРИЙ ЎН БИРИНЧИ ЙИЛДАГИ МУҲИМ ҲОДИСАЛАР\n Шу жойгача бўлган видолашув ҳажининг тўлиқ матни Ибн Ҳишомнинг «Ас-Сийратун-набавийя» асаридан олинган.\n «Сиқоя» сўзи «суғориш» деган маънони билдириб, ҳожиларга Сув етка-зиб беришни англатади. Ҳозирги кунгача ҳам сиқоя билан Аббос ибн Абдул-мутталибнинг авлодлари шуғулланишади.\n359 марта ўқилди\nДругие материалы в этой категории: « Нурул изоҳ: ИМОМИ АЪЗАМ АБУ ҲАНИФА НЎЪМОН ИБН СОБИТ\tОилада фарзанд тарбияси: ТАҚВО. ҚАЛБ ИЛДИЗИ. ХУЛОСА »


МТВ мактабгача таълим сифатини яхшилаш учун мўлжалланган мобил иловани синов тариқасида ишга туширди\nМактабгача таълим вазирлиги Кореянинг “Edulink” компанияси билан биргаликда МТМлар, ота-оналар ва болалар учун “S board” мобил таълим дастурини ишга туширади. Бу ҳақда вазирлик ахборот хизмати хабар бермоқда.\n“Ушбу платформа мактабгача таълим сифатини яхшилаш, ҳисобот қоғоз турларидан босқичма-босқич ўтиш, мактабгача таълим ташкилотлари ва ота-оналарга ўзаро кўмаклашиш учун мўлжалланган. Мобил дастур ишлаб чиқилишининг барча босқичлари “Илк қадам” давлат ўқув дастури ҳамда мактабгача таълим ва тарбия давлат стандарти ҳамда илк ва мактабгача ёшдаги болалар ривожланишига қўйиладиган давлат талабларига мувофиқ аниқ амалга оширилади”, дейилади хабарда.\nИловада болалар учун математика, ўзбек тили ва бошқа хорижий тилларни ўргатувчи видеоқўлланмалар мавжуд бўлиб, биринчи босқичда лойиҳа Тошкент шаҳрининг Бектемир туманидаги боғчаларда синов режимида амалга оширилади.\n“S board” иловасини Google Play App Store ва Apple орқали бепул юклаб олиш мумкин.\nМактабгача таълим вазирлиги: 6,6 млрд сўмлик иш ҳақи ва товарлар ноқонуний ўзлаштирилган\nМактабгача таълим ташкилотидаги инклюзив гуруҳларда қандай таълим берилиши аниқлаштирилди\nМобил гуруҳлар базасида мактабгача таълим хизматларини кўрсатиш тизими жорий этилади


Китобда карантин чоралари кучайтирилди. Ҳокимлик аҳолидан...\n31.05.2020 11:06 0 3108\nКитоб туманида карантин эҳтиёт чоралари вақтинча кучайтирилди. Бу билан туман аҳолисининг касалликка чалиниш хавфидан кўпроқ ҳимоя қилиш назарга тутилгани хабар қилинмоқда.\nАйни пайтда туман марказига кириш-чиқиш йўллари ҳамда умумий вазият раҳбарият томонидан тўлиқ назоратга олинган. Ушбу ҳолат туманга коронавирус кириб келиши ва тарқалиши хавфи борлиги билан изоҳланмоқда. Шу боис олдиндан эҳтиёт чораларини кўриш тақозо этилади.\n«Карантин талаблари кучайтирилиши ваҳима қилишга асос бўлмайди, балки шахсий ҳимояни кучайтириш, хотиржам, тартибли ҳаракат қилиш ва ўз-ўзини назоратга олишни тақозо этади.\nСиздан турли миш - мишларга ишонмасдан, карантин талабларига амал қилиб ўзингиз, оилангиз ва яқинларингиз соғлиги учун ёрдам беришингизни сўраймиз», — дейилади хабарда.\nТумандаги эпидемиологик вазият юзасидан яна қўшимча ахборот берилади.


Ўзбекистон Марказий Осиёда лидерми? Сўз Комиловга | Qalampir.uz\nЎзбекистон Марказий Осиёда лидерми? Сўз Комиловга\nЖамият\t26 Июнь 15:18 13368\nЎзбекистон ўз масъулиятини ҳис қилади, аммо минтақада етакчи давлат бўлишни хоҳламайди. Бу ҳақда Ўзбекистон Ташқи ишлар вазири Абдулазиз Комилов “ThisisAmericaTV” лойиҳаси учун берган интервьюсида айтиб ўтди.\nАмерикалик телебошловчи Деннис Вулейнинг “Марказий Осиёга қарасак, минтақанинг қоқ ўртасида Ўзбекистонни кўрамиз. Айтингчи, Ўзбекистон Марказий Осиёда муҳим, етакчи ролни ўйнаяптими?”, деган саволига Ўзбекистон ТИВ раҳбари қуйидагича жавоб берди:\n“Биласизми, биз ўз маъсулиятимизни ҳис қиламиз. Аммо, бир вақтнинг ўзида асосий ролни ўйнашни ёки етакчи давлат бўлишни хоҳламаймиз. Шундай бўлса-да [минтақадаги] вазиятни яхшилашга ва хавфсизликни кучайтиришга қаратилган бир қанча ташаббусларга эгамиз. Мисол тариқасида бир-иккитасини санаб ўтаман, 2018 йилда Президент Мирзиёев Афғонистон бўйича халқаро конференциянинг ташаббускори бўлди. Бу вазирлар даражасидаги конференция бўлиб, Афғонистонда тинчлик жараёнини бошлаш учун жуда муҳим эди. Айнан ушбу конференция Афғонистон атрофида янги сиёсий фаолиятни вужудга келтирди”.\nФото: Абдулазиз Комилов ва Деннис Вулей\nАбдулазиз Комиловнинг қўшимча қилишича, Ўзбекистон қўшни мамлакатлар билан ўзаро тенглик тамойилиги асосланган, дўстона муносабатлар қуришни истайди.\n“Қўшнилар билан бундай муносабат ўрнатишга интилишимизнинг сабаби — биз кўплаб умумийликка эгамиз: бир гуруҳга кирувчи тилларда сўзлашамиз, бир динга эътиқод қиламиз, бир хил дарёлардан, энергия манбаларидан фойдаланамиз. Ўйлайманки, ушбу жиҳатдан бу бир яхлит минтақа”, дейди Комилов.\nАфғонистон АҚШ ТИВ Ўзбекистон Комилов\n06 Декабрь 13:01 60530\n06 Декабрь 19:56 35512\n04 Декабрь 11:13 30862\n05 Декабрь 18:58 30504\n04 Декабрь 11:38 30208


ЎзА - Сифатли ва арзон маҳаллий дорилар\nСифатли ва арзон маҳаллий дорилар\n16.02.2017 16:29 Чоп этиш версияси\nЮртимиздаги дорихоналарда йил сайин Ўзбекистонда ишлаб чиқарилган дори-дармон воситалари ва тиббиёт буюмлари сони кўпайиб бормоқда.\nЎзбекистон Республикаси Президентининг 2016 йил 31 октябрдаги “Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида”ги қарорига мувофиқ, бу борада барча вилоятларда кенг кўламли ишлар амалга оширилмоқда. Жумладан, фармацевтика корхоналари қайта жиҳозланмоқда, уларда ишлаб чиқарилаётган маҳсулотлар сифатини назорат қилувчи замонавий тизимлар жорий этилаётир.\n“Ўзфармсаноат” давлат акциядорлик концерни маълумотларига кўра, бугунги кунда юртимизда 130 дан зиёд фармацевтика корхонаси фаолият кўрсатиб, уларда 2,1 мингдан ортиқ номдаги дори, тиббиёт буюмлари ва махсус техника воситалари ишлаб чиқарилмоқда. Диёримизнинг шифобахш ўсимликларга бойлигидан келиб чиқиб, маҳаллий ўсимликлардан дори воситаларини ишлаб чиқариш юртимиз фармацевтика саноатини янада ривожлантиришнинг устувор йўналишига айланди. 120 дан зиёд корхона бундай ўсимликларни етиштириш, йиғиш ва қайта ишлаш билан шуғулланади.\n“Ўзкимёфарм” акциядорлик жамияти ана шундай йирик корхоналардан биридир.\n– Биз организмга ижобий таъсир кўрсатиб, унинг касалликларга қарши курашувчанлигини оширадиган ва модда алмашинувини фаоллаштирадиган кўплаб микроэлементлар мавжуд доривор ўсимликлардан фойдаланамиз, – дейди “Ўзкимёфарм” акциядорлик жамияти бошқаруви раиси Ш.Рўзметов. – Шифобахш ўсимликлар асосидаги дори воситалари ёки, бошқача айтганда, гален препаратларининг синтетик дориларга нисбатан зарари камроқ бўлиб, уларни узоқ вақт қабул қилганда ҳам инсон организмига ножўя таъсир кўрсатмайди. Шу боис ҳам мана шундай дориларни истеъмол қилиш йил сайин оммалашиб бормоқда.\nҲозирги кунда “Ўзкимёфарм” акциядорлик жамиятида касалликни даволаш, ташхис қўйиш ва унинг олдини олишда қўлланиладиган препаратларни яратиш ва ишлаб чиқариш ишлари амалга оширилмоқда. Қарийб юзга яқин номдаги мазкур препаратлар 14 фармакотерапевтик гуруҳни қамраб олади.\nЖамиятда фитин, тефэстрол, рагосин, газолидон, микройодид, антиструмин ва нитроксолин сингари ноёб тиббий препаратлар ишлаб чиқарилмоқда. Бу ўзига хос гален препаратлари қиммат, синтетик препаратлар ўрнини босиб, организмни комплекс даволашда ишлатилади. Фермер хўжаликлари мазкур дориларни ишлаб чиқариш учун зарур бўлган ўсимлик хомашёсини етиштириб, корхонага етказиб бераётир. Тайёр маҳсулот суюқ гален, капсула препаратлари, сироп, таблетка ва мазь сингари шаклларда сотувга чиқарилмоқда.\nМаҳаллий фармацевтика маҳсулотларининг юқори сифати ва самарадорлигини таъминлашда ишлаб чиқариш жараёнининг халқаро стандартларга тўла мослиги муҳим аҳамият касб этади. Уларни жорий этиш учун завод барча ходимларининг малакаси оширилди, инъекция препаратларини ишлаб чиқариш цехи тўлиқ қайта жиҳозланди. Бу ерда инъекция эритмаларини тайёрлаш учун ишлатиладиган сувни кўп босқичли тозаловчи замонавий тизим ўрнатилди. Инъекция препаратлари билан тўлдирилган ампулаларни ишлаб чиқариш линияси созланиб, ишга туширилди. Юқори даражадаги аниқ механизм ва ускуналар тўла стерилланган шароитда ва деярли инсон иштирокисиз ампулаларни ультратовуш тозалаш, шамоллатиш, стериллаш ва уларнинг мустаҳкамлигини синовдан ўтказиш ишларини амалга оширади, ампулаларни зарур эритма билан тўлдириб, бекитади. Ишлаб чиқариш жараёнининг автоматлаштирилгани ва компьютерлаштирилгани инъекция препаратлари ва ампулалар ичига ҳаво ва турли микроблар тушиб қолмаслигини тўлиқ кафолатлайди.\nҲар бир ишлаб чиқариладиган дорилар туркуми “Ўзкимёфарм” акциядорлик жамиятининг микробиологик таҳлилий лабораториясида атрофлича синовдан ўтказилмоқда. Мазкур лаборатория халқаро стандартларга мос, юқори самарали замонавий техника воситалари билан жиҳозланган. Хусусан, илгари бир туркум дорини текшириш учун икки ҳафтагача вақт сарфланган бўлса, ҳозирги кунда бу иш 1-2 кун ичида амалга оширилмоқда.\nИмпорт ўрнини босадиган гален препаратларини яратиш ва ишлаб чиқариш мамлакатимиз фармацевтика бозорида юқори самарадор ва арзон дори воситари номенклатурасининг янада кенгайишига хизмат қилади.